title: Vartija

text: Vartijoiden keski-ikä suomessa on tällä hetkellä noin 30-32 vuotta.


title: Vartija

text: Laki uudisti myös vartijan peruskoulutuksen. Aikaisemmassa vuoden 1983 vartioimisliikelaissa väliaikainen vartija ei tarvinnut koulutusta ja vakituisen vartijan koulutus oli pituudeltaan 40 tuntia. Uusi laki muutti vakituisen vartijan koulutuksen 120 tunnin mittaiseksi ja väliaikaisen vartijan koulutus kestää nykyisin 40 tuntia. Väliaikaisen vartijan koulutuksella voi työskennellä vuodessa yhteensä 4 kuukautta. Vartijan on myös mahdollista suorittaa vartijan ammattitutkinto joista em. 120 tunnin kurssi vastaa kahta ammattitutkinnon osaa.


title: Vartija

text: Vartijan peruskoulutus on kaksivaiheinen. Ensimmäinen vaihe kestää 40 tuntia ja toinen 80 tuntia. Vartijan koulutus alkaa 40 tunnin vartijan työn perusteet -kurssilla, jolla vartija oppii lakisääteiset oikeutensa ja velvollisuutensa. Kurssin sisältö on laissa säädelty. Kurssi sisältää hätäensiavun perusteet, voimankäyttökoulutusta ja laintuntemusta, sekä perustietoa viranomaisyhteistyöstä. Kurssin hyväksytysti suorittanut henkilö voi hakea poliisilta hyväksyntää väliaikaiseksi vartijaksi enintään neljän kuukauden ajaksi kalenterivuotta kohti. Vartijakurssin toisen vaiheen voi suorittaa vasta kun vartijan työn perusteet -kurssi on läpäisty hyväksytysti. Myös toisen osion sisältö on säädetty asetuksessa. Kurssilla harjoitellaan lisää ensiapua (EA1-koulutuksen laajuisesti), voimankäyttöä, selviytymistä eri uhkatilanteista. Lisäksi vartijaa koskevat säännökset kerrataan. Kurssi sisältää myös tulityökoulutuksen. Kurssin hyväksytysti suorittanut henkilö voi hakea poliisilta hyväksyntää vartijaksi viideksi vuodeksi kerrallaan.


title: Vartija

text: Vartijan tulee suorittaa erityinen voimankäyttökoulutus teleskooppipatukkaa, kaasusumutinta ja ampuma-asetta varten. Koulutuksen saa antaa ja/tai järjestää henkilö, joka on suorittanut poliisikoulun voimankäyttökouluttajan kouluttajakoulutuksen. Vartijan voimankäyttökoulutus on kestoltaan viisi tuntia voimankäyttövälinettä kohden pois lukien ampuma-ase, jonka koulutus kestää 24 tuntia.


title: Vartija

text: Vartijan koulutuksen saa järjestää vain oppilaitos. Erityisen voimankäyttökoulutuksen kaasusumutinta, teleskooppipatukkaa ja ampuma-asetta varten saa järjestää henkilö joka on suorittanut poliisikoulun vartijan voimankäyttökouluttajan kouluttajakoulutuksen sekä on tehtävään hyväksytty.


title: Vartija

text: Turvallisuusalan koulutusta järjestävät oppilaitokset. Turvallisuusalan ammatillista koulutusta ovat mm. vartijan ammattitutkinnon lisäksi esimerkiksi turvallisuusvalvojan erikoisammattitutkinto, turvallisuusalan perustutkinto ja turvallisuusalan amk-tutkinto jossa tutkintonimikkeenä tradenomi sekä tekniikan erikoisammattitutkinto.


title: Vartija

text: Vartijan ammattitutkinnosta käytetään yleisesti lyhennettä VAT. Aikaisemmin Valtioneuvoston asetus yksityisistä turvallisuuspalveluista (534/2002) 9§ 2.mom määritti että koulutuksen suorittaneen vartijan tuli kiinnittää A-kirjain olkapoletteihinsa merkiksi suoritetusta vartijan ammattitutkinnosta. Uuden lain yksityisistä turvallisuuspalveluista 2017 määräämänä A-kirjainta ei enää 1.4.2017 alkaen saa käyttää.


title: Vartija

text: VAT:n pakolliset osat ovat vartijan työn perusteet, vartijan peruskurssi, vartioimistoiminta turvallisuusalalla, pelastustieto, turvallisuustekniikka ja uhkatilanteiden hallinta. Lisäksi opiskelija opiskelee kaksi valinnaista osaa seuraavista: vastaanottopalvelu, paikallisvartiointi, piirivartiointi ja hälytystehtävät, myymäläturvallisuus, järjestyksenvalvonta, kuljetusturvallisuus, henkilöturvallisuus, yrittäjyys.


title: Vartija

text: Turvallisuusvalvojan erikoisammattitutkinto on turvallisuusalan ylempi asiantuntija- ja esimiestutkinto joka mahdollistaa koulutuksen suorittaneen henkilön hakea sisäministeriöltä hyväksyntää vartioimisliikkeen vastaavaksi hoitajaksi.


title: Vartija

text: Vartioimisliikkeen on vuosittain järjestettävä vartijoille voimankäytön kertauskoulutus joka sisältää teorian lisäksi käytännön harjoitteita. Vartioimisliikkeen tulee ylläpitää rekisteriä kertauskoulutuksen suorittaneista henkilöistä. Kouluttajana tulee olla henkilö joka on saanut vartijan voimankäyttökouluttajan kouluttajakoulutuksen poliisiammattikorkeakoulussa.


title: Vartija

text: Vartijan tulee olla vartioimistehtävää suorittaessaan pukeutunut vartijan asuun. Asun on oltava muiden samassa yrityksessä sisällöltään samankaltaisia tehtäviä suorittavien vartijoiden osalta yhteneväinen. Vartijan asu ei saa muistuttaa viranomaisilla käytössä olevia vaatetuksia.


title: Vartija

text: Vartijan asun vasemmassa rintamuksessa on oltava merkittynä sanapari "vartija, väktare". Lisäksi rintamuksessa on oltava vartioimisliikkeen nimi tai vakiintunut liikemerkki. Päällystakin, haalarin ja sadeasun selässä on oltava merkitty "vartija" tai "väktare", mikä voidaan merkitä myös päähineeseen. Vartijan asussa ei saa olla näkyvillä muita merkkejä, tekstejä tai kuvioita kuin edellä mainitut. Vartijan asun käytöstä voidaan kuitenkin tietyin edellytyksin poiketa.


title: Vartija

text: Asetuksen mukaan vartijan asussa käytettävät arvomerkit on kiinnitettävä olkapoletteihin. Jotkin vartiointiliikkeet Suomessa käyttävät olkapoleteissaan muitakin vartijan asemaa osoittavia merkkejä. Yleisin merkintätapa lienee olkapoletteihin merkityt pysty- tai vaakaviivat. Kaikki yritykset eivät olkapoletteja käytä, eikä niiden käyttö ole pakollista. Merkinnät ovat yrityskohtaisia, ja ne saattavat osoittaa vartijan tehtävää, arvoa, työnjohdollista oikeutta tai työsuhteen kestoa.


title: Vartija

text: Alla olevassa listassa on merkitty joitakin käytössä olevia suhteellisen yleisiä tehtävätunnuksia. Merkinnät ja tehtävän sisältö vaihtelevat yrityksittäin.


title: Vartija

text: Vartioimisliikkeen vastaava hoitaja (vartioimisliike) voi tietyissä tilanteissa lain sen mahdollistaessa määrittää toimeksiantokohtaisesti tehtävän jossa vartija voi käyttää muuta kuin vartijan asua. Tällainen voi olla esimerkiksi rikoksen paljastamiseen liittyvä toimeksianto.


title: Vartija

text: Rikoslain 17 luvun 6 §:n mukaisesti järjestystä ylläpitävän henkilön vastustamisesta säädetään seuraavasti: Joka käyttämällä tai uhkaamalla käyttää väkivaltaa estää tai yrittää estää järjestystä ylläpitävää henkilöä suorittamasta hänelle lain tai asetuksen nojalla kuuluvaa tehtävää tai muuten vaikeuttaa sanotun tehtävän suorittamista, on tuomittava, jollei laissa muualla säädetä ankarampaa rangaistusta, järjestystä ylläpitävän henkilön vastustamisesta sakkoon tai vankeuteen enintään kuudeksi kuukaudeksi.


title: Vartija

text: Ns. "väkivallaton vastustaminen" on oikeuskäytännön mukaan päiväsakolla rangaistava teko, väkivaltaisesta vastustamisesta maksimirangaistus on puoli vuotta vankeutta. Tämän vuoksi järjestystä ylläpitävän henkilön vastustaminen on peruste kiinniotolle.


title: Vartija

text: Poliisille tuli tietoon vuonna 2016 yhteensä 2 645 järjestystä ylläpitävän henkilön vastustamista suomessa.


title: Vartija

text: Toimeksiantosopimus on sopimusasiakirja, jonka vartioimisliike tekee sopimuksen vartiointipalvelusta tilaajan kanssa. Lain mukaan sopimuksen on sisällettävä vähintään seuraavat asiat: Toimeksiantajan nimi ja osoite, vartioimisliikkeen nimi ja osoite, vartioimistehtävät joita sopimus koskee, alueet sekä kohteet joita sopimus koskee, toimeksiannosta suoritettava korvaus ja määräytymisperusteet sekä alkamispäivä ja kesto.


title: Vartija

text: Toimeksiantosopimus voidaan tehdä koskien seuraavan laatuisia vartioimistehtäviä: omaisuuden vartioiminen, henkilön koskemattomuuden turvaaminen, vartioimiskohteeseen tai toimeksiantajaan kohdistuneiden rikosten paljastaminen sekä järjestyksenvalvonta, jolloin tehtävää hoitamaan tulee asettaa järjestyksenvalvoja.


title: Vartija

text: Yksityisistä turvallisuuspalveluista annettu laki vaatii, että vartija tekee tapahtumailmoituksen aina, kun hän käyttää lain sallimia valtuuksiaan. Vartijan on tapahtumailmoituksessa mainittava nimensä ja vartioimisliike, jonka palveluksessa hän on, tapahtuma-aika ja -paikka, onko hän ottanut jonkun kiinni, tehnyt jollekin turvallisuustarkastuksen tai poistanut jonkun vartioimisalueelta, onko hän käyttänyt käsirautoja, patukkaa, teleskooppipatukkaa, kaasusumutinta tai koiraa taikka ottanut esille ampuma-aseen tai käyttänyt sitä sekä toimenpiteen kohteena olleen henkilön tai hänen itsensä tilanteessa saamat vammat.


title: Vartija

text: Tapahtumailmoituksessa voidaan tarvittaessa mainita toimenpiteen kohteena olleen henkilön tuntomerkit sekä havaintoja kohdehenkilön käyttäytymisestä ja tilasta. Tapahtumailmoituksessa on lisäksi oltava tarkempi selostus tapahtumasta sekä tapahtuman johdosta suoritetuista toimenpiteistä. Vartijalle on siis laissa annettu myös oikeus tehdä merkintöjä tapahtuneesta rikoksesta, rikoksentekijästä, henkilö- ja yhteystiedoista ja tämän tuntomerkeistä henkilörekisterilain tätä estämättä. Näitä merkintöjä ei kuitenkaan saa käyttää muussa yhteydessä. Vartiointiliike ei saa pitää rikoksesta epäillyistä erillistä rekisteriä.


title: Vartija

text: Vartija työskentelee vartioimisliikkeen palveluksessa, ja hänen oikeutensa ovat voimassa vain toimeksiantosopimuksessa määritetyllä alueella tai tietyssä nimetyssä tehtävässä, joskaan lain suoma kiinniotto-oikeus ei pääty vartioimisalueen rajalle ja vartioimisalueen ulkopuolellakin vartija voi käyttää pakkokeinolain mukaista yleistä kiinniotto-oikeutta.


title: Vartija

text: Vartijan oikeudet perustuvat yksityisistä turvallisuuspalveluista annettuun lakiin, (LYTP, 1085/2015). Yleinen kiinniotto-oikeus perustuu pakkokeinolain (806/2011) 2 luvun 2 §:än. Pakkokeinolain 2:3 § määrittelee yleisen kiinniotto-oikeuden yhteyteen voimakeinojen käyttömahdollisuuden kiinniottamisen toimittamiseksi.


title: Vartija

text: Vartija työskentelee hyvin pitkälle jokamiehen oikeuksien voimin. Lisäksi uudessa laissa on vartijalle annettu "poistamisoikeus", oikeus "voimakeinojen käyttöön" sekä oikeus "turvallisuustarkastuksen" suorittamiseen kiinnioton yhteydessä jotka eivät ole jokamiehenoikeuksia. Lisäksi vartijalla on pakkokeinolain mukainen "yleinen kiinniotto-oikeus," joka on sisällöltään lähes sama myös yksityisistä turvallisuuspalveluista annetussa laissa.


title: Vartija

text: Lisäksi vartijat saattavat suorittaa myös tehtäviä, joihin heillä ei ole lainsäädännössä annettua oikeutta. Tällaisia saattavat olla esimerkiksi ajoneuvoihin tai työntekijöihin kohdistuvat tarkastukset. Tällaiset toimet ovat toimenpiteen kohteelle vapaaehtoisia ja lainsäädännöllisesti tällainen toimenpide suoritetaan loukatun suostumuksella.


title: Vartija

text: Yksityisistä turvallisuuspalveluista annettu laki velvoittaa vartijaa ilmoittamaan poliisille eräät törkeät, jo tapahtuneet rikokset. Ne ovat rikoslain 15 luvun 10 §:n 1 momentissa mainittuja rikoksia: Suomen itsemääräämisoikeuden vaarantaminen, maanpetos, törkeä maanpetos, vakoilu, törkeä vakoilu, valtiopetos, törkeä valtiopetos, raiskaus, törkeä raiskaus, törkeä lapsen seksuaalinen hyväksikäyttö, murha, tappo, surma, törkeä pahoinpitely, ryöstö, törkeä ryöstö, törkeä ihmisryöstö, panttivangin ottaminen, törkeä tuhotyö, törkeä terveyden vaarantaminen, ydinräjähderikos, aluksen kaappaus, törkeä ympäristön turmeleminen sekä törkeä huumausainerikos. Tavallisella kansalaisella edellä mainittujen rikoksien ilmoitusvelvollisuus on vain silloin, kun rikokset ovat vielä estettävissä.


title: Vartija

text: Vartijalla on oikeus poistaa henkilö vartioimisalueeltaan, jos poistettava ei noudata alueen omistajan, haltijan tai tämän edustajan antamaa poistumiskehotusta tai jos on ilmeistä ettei poistettavalla ole oikeutta oleskella alueella ja vartija on kehottanut häntä poistumaan. Kysymyksessä on erioikeus, jota ei ole tavallisella kansalaisella.


title: Vartija

text: Poistamistoimenpide saattaa johtaa siihen, että vartijalle tulee velvollisuus huolehtia toimenpiteessä kohteen turvallisuudesta siten kuin rikoslain 21 luvussa 14 ja 15 §:ssä säädetään heitteillepanosta sekä pelastustoimen laiminlyönnistä.


title: Vartija

text: Vartijalla on oikeus estää toimialueelleen pääsy siinä tapauksessa että poistamisoikeus täyttyisi mikäli henkilö siirtyisi vartioimisalueelle ja poistamiseen on lainmukainen peruste. Vartijan ei siis tarvitse odottaa henkilön tunkeutumista alueelle jos hänet sieltä joka tapauksessa voitaisiin poistaa.


title: Vartija

text: Kiinniotolla tarkoitetaan jokaista laillisessa tarkoituksessa toimeenpantua pakkokeinoa, jossa estetään henkilön poistuminen alueelta. Vartija tekee toimenpiteen kohteelle selväksi että hänen poistumisensa tullaan estämään. Kiinniottoon ei välttämättä liity fyysistä kontaktia, vaan se voi tapahtua sanallisesti.


title: Vartija

text: Lain yksityisistä turvallisuuspalveluista (LYTP) 16 §:n mukaan vartijalla on vartioimistehtävää suorittaessaan oikeus ottaa kiinni verekseltä tai pakenemasta tavattu rikoksentekijä, jos rikoksesta saattaa seurata vankeutta tai jos rikos on lievä pahoinpitely, näpistys, lievä kavallus, lievä luvaton käyttö, lievä moottorikulkuneuvon käyttövarkaus, lievä vahingonteko tai lievä petos. Myös näpistyksen yritys on kiinnioton peruste. Vartijan on lain mukaan luovutettava kiinniotettu viipymättä poliisille.


title: Vartija

text: Lain mukaan kiinniotto-oikeus vartijalla (kuten myös pakkokeinolain mukainen yleinen kiinniotto-oikeus) syntyy myös kaikissa sellaisissa teossa joista saattaa seurata vankeutta.


title: Vartija

text: Vartijalla on kiinniotto-oikeutta käyttäessään oikeus pitää henkilöä säilytyshuoneessa mikäli kiinni otettu käyttäytyy vaaraa-aiheuttavasti. Henkilöä ei kuitenkaan saa jättää tilaan yksin.


title: Vartija

text: Kiinnioton yhteydessä vartija voi myös suorittaa "turvallisuustarkastuksen" vaarallisten esineiden tai aineiden pois ottamiseksi. Vaarallisia esineitä ovat yleisimmin erilaiset teräaseet ja huumeruiskut. Vaarallisilla aineilla tarkoitetaan esimerkiksi erilaisia sumutteita tai kemikaaleja, joilla saatetaan kyetä aiheuttamaan henkilövahinkoja. Mikäli kiinniotettu vastustaa tarkastusta, voi vartija käyttää suhteellisesti välttämättömiä voimakeinoja. Kiinniotettu sekä turvallisuustarkastuksessa pois otetut esineet ja aineet on luovutettava viipymättä poliisille.


title: Vartija

text: Turvallisuustarkastuksen tekemiseen ei vaadita erillisiä perusteita, vaan vartija on vartioimistehtäviä suorittaessaan oikeutettu sen tekemiseen jokaisen kiinnioton yhteydessä.


title: Vartija

text: Kun kiinniotto-oikeus on sidottu vartiointitehtävään, ei turvallisuustarkastukseen ole oikeutta jos vartija työvuorossaan vartiointityöhön liittymättömässä tilanteessa käyttää pakkokeinolain mukaista yleistä kiinniotto-oikeutta. Joissain tapauksissa turvallisuustarkastuksen suorittaminen em. tilanteessa saattaisi tulla kyseeseen hätävarjelun edellytysten täyttyessä.


title: Vartija

text: Voimankäyttöoikeus perustuu Yksityisistä turvallisuuspalveluista annetun lain 2 luvun 17 §:än.


title: Vartija

text: Jos poistettava, kiinni otettava tai turvallisuustarkastuksen kohteeksi joutunut yrittää estää vartijaa suorittamasta em. lakiin perustuvia henkilöön kohdistuvia toimia, on vartijalla oikeus sellaisten voimakeinojen käyttämiseen joita voidaan pitää puolustettavana. Lisäksi vartija voi käyttää tilanteeseen nähden tarpeellisia voimakeinoja, esimerkiksi pakkotilan tai hätävarjelutilan ollessa kyseessä. Vartijan käyttämien voimakeinojen liioittelusta säädetään rikoslaissa.


title: Vartija

text: Vartijalla on lakiin perustuvia tehtäviä suorittaessaan "korotettu rikosoikeudellinen" suoja. Säädöstä ei kuitenkaan sovelleta mikäli teosta on muualla laissa säädetty ankarampi rangaistus.


title: Vartija

text: Vartijan voimankäyttövälineet ovat käsiraudat, kaasusumutin, vinyylipatukka, teleskooppipatukka sekä ampuma-ase. Koira ei ole laissa mainittu voimankäyttöväline, mutta se rinnastetaan sellaiseksi.


title: Vartija

text: Vartija saa kantaa työtehtävissään erikseen määriteltyjä voimankäyttövälineitä: kaasusumutinta, käsirautoja, sekä enintään 70 senttimetriä pitkää vinyylipatukkaa ja teleskooppipatukkaa. Ampuma-asetta (yleensä pistoolia tai revolveria) saa kantaa vain henkivartija- tai arvokuljetustehtävissä sekä yleisen edun kannalta merkittävän vartioimiskohteen vartioinnissa mikäli tehtävän suorittaminen sitä välttämättä edellyttää. Tällaisia kohteita ovat lähinnä ydinvoimalat, lentokentät tai räjähdetehtaat.


title: Vartija

text: Vartija, joka on suorittanut voimankäytön yleisen osan koulutuksen saa kantaa vinyylipatukkaa ja käsirautoja. Ampuma-asetta, kaasusumutinta ja teleskooppipatukkaa saa kantaa ainoastaan vartija, joka on saanut sisäasiainministeriön vahvistamat vaatimukset täyttävän erityisen voimankäyttökoulutuksen ja osoittanut vuosittain, että hänellä on riittävä ampuma-aseen käsittelytaito ja ampumistaito. Päätöksen ampuma-aseen kantamisesta tekee vartioimisliikkeen vastaava hoitaja kunkin toimeksiannon osalta erikseen. Jos vartija on käyttänyt ampuma-asetta, vartioimisliikkeen on viivytyksettä ilmoitettava asiasta poliisille. Väliaikainen vartija ei saa kantaa voimankäyttövälineitä.


title: Vartija

text: Vartijan on kannettava voimankäyttövälineitä asunsa alla siten, että ne eivät ole muiden havaittavissa. Jos voimankäyttövälineiden kantaminen vartijan asun alla ei ole mahdollista, niin niitä saadaan, ampuma-asetta lukuun ottamatta, kantaa vyöhön kiinnitettävissä umpikoteloissa. Patukka saadaan kuitenkin kantaa siltä osin näkyvissä kuin sen kantaminen asun alla tai umpikotelossa ei sen koon vuoksi ole mahdollista. Ampuma-asetta saa kantaa muiden havaittavissa olevalla tavalla vain, jos tehtävä tai tilanteen vaarallisuus poikkeuksellisesti sitä edellyttää. Jos vartioimistehtävässä käytetään muuta kuin vartijan asua, kaikki voimankäyttövälineet on kannettava asun alla.


title: Vartija

text: Vartija voi pitää työssä mukanaan koiraa, jonka on suoritettava määräajoin tottelevaisuuskoe. Kokeesta tehdään merkintä koiraa pitävän vartijan vartijakorttiin. Koiran mukana pitämisestä päättää vartioimisliikkeen vastaava hoitaja. Koiraa ei ole merkitty vartijan varsinaisiin voimankäyttövälineisiin, mutta sitä voidaan käyttää voimankäyttöön, ja laissa koiran käyttö rinnastetaan voimankäyttövälineiden käyttöön. Väliaikainen vartija ei saa pitää mukanaan koiraa.


title: Vartija

text: Vartijaksi hyväksymisen edellytyksiä ovat: Iältään täyttänyt 18, mutta alle 68 vuotta, on suorittanut vaaditut vartijaksi hyväksymistä edellyttävät koulutukset, tunnetaan rehelliseksi ja luotettavaksi, on henkilökohtaisilta ominaisuuksiltaan tehtävään sopiva, on taustaltaan nuhteeton. Lisäksi vartijaksi jo hyväksytystä henkilöstä voidaan tehdä turvallisuusselvitys joko perusmuotoisena tai suppeana riippuen siitä, miten tärkeä vartioitava kohde on. Tähän vaaditaan kuitenkin tarkastettavan suostumus. Turvallisuusselvitys tehdään suppeana ennen vartijaksi hyväksymistä. Rehellisyyttä ja luotettavuutta voi poliisi käytännössä kontrolloida ainoastaan erilaisten rekisterien avulla. Todetut rikokset ja jotkin epäillyt räikeämmät rikkeetkin voivat heikentää hakijan mahdollisuuksia saada vartijakortti.


title: Vartija

text: Vakituisen vartijan hyväksyminen on voimassa viisi vuotta, ja se voidaan uusia, jos hakija täyttää edelleen vartijaksi hyväksymisen edellytykset. Väliaikaiseksi vartijaksi henkilö voidaan hyväksyä kalenterivuodessa enintään neljän kuukauden ajaksi, joka voi koostua yhdestä tai useammasta jaksosta. Poliisi antaa hyväksymälleen vartijalle vartijakortin jonka avulla vartija voi todistaa hyväksyntänsä vartijaksi. Kortti sisältää myös tiedot mahdollisesta voimankäyttökoulutuksesta.


title: Vartija

text: Vartijan toimenpiteen kohteeksi joutuvalla henkilöllä on oikeus saada tietoonsa mikä toimenpide on kyseessä, ja mihin lainkohtaan toimenpide perustuu. Toimenpiteen kohteelle on ilmaistava toimenpiteen peruste, vaikka sitä ei erikseen tiedusteltaisikaan. Lisäksi vartijan on esitettävä toimenpiteen kohteelle pyynnöstä vartijakortti, jossa on kuva, nimi ja tieto siitä, kuinka kauan vartijaksi hyväksyminen on voimassa. Vartijakortti on esitettävä vain toimenpiteen kohteelle. Jos toimenpiteen kohde pyytää korttia nähtäväkseen selvästi vain kiusanteko- tai painostustarkoituksessa, kortin voi jättää esittämättä. Kortin voi jättää esittämättä myös silloin, kun se on olosuhteiden pakosta mahdotonta. Mikäli vartija laiminlyö vartijakortin esittämisvelvollisuuden, saattaa hän syyllistyä vartioimisliikerikkomukseen.


title: Vartija

text: Kohdehenkilöllä on oikeus saada myös vartioimisliikkeen vastaavan hoitajan yhteystiedot, ja halutessaan hän voi saada vastaavan hoitajan tarkistamaan toimenpiteen laillisuuden. Katsoessaan ettei vartijan suorittama toimenpide ollut lainmukainen, kohdehenkilöllä on oikeus saattaa asia poliisin tutkittavaksi tekemällä rikosilmoitus. Tällöin poliisi tutkii vartijan toiminnan laillisuuden, ja mikäli on aihetta epäillä rikosta, suorittaa myös esitutkinnan ja saattaa asian syyttäjälle syyteharkintaa varten. Kysymyksen vartijan toimenpiteen laillisuudesta ratkaisee viime kädessä tuomioistuin normaalissa rikosoikeudenkäyntimenettelyssä.


title: Vartija

text: Vartija ei ole niin sanotussa hallinto-oikeudellisessa virkamiesasemassa. Heitä ei pidetä virkamiehinä siinä merkityksessä kuin mitä yleisesti ottaen virkamiehellä tarkoitetaan, sillä he ovat työsuhteessa. Tästä huolimatta vartijat toimivat rikosoikeudellisella virkavastuulla. Tämä merkitsee sitä, että heihin voidaan soveltaa rikoslain 40 luvun virkarikossäädöksiä. Virkavastuu johtuu siitä, että vartija käyttää tehtäviensä hoitamiseen julkista valtaa. Rikoslaissa olevan lainsäädännön sekä eduskunnan perustuslakivaliokunnan lausuntojen perusteella virkavastuu on selvä.


title: Vartija

text: Virkavastuusäännösten avulla on ennen kaikkea haluttu korostaa sitä, että jos muille kuin viranomaistahoille annetaan julkisen vallan käyttämiseen liittyviä tehtäviä, liittyy vallan käyttöön myös erityinen vastuu. Niiden merkitys on kuitenkin varsin vähäinen. Vartijan toimenpiteiden lainmukaisuus voidaan tästä syystä kanteluteitse alistaa tarvittaessa eduskunnan oikeusasiamiehen tutkittavaksi.


title: Vartija

text: Vartiointialalla on yleissitova työehtosopimus (TES), Vartiointialan työehtosopimus 2008-2010 joka määrittelee vartiointialan palkat, työehdot sekä muut työehtosopimuksen piiriin kuuluvat seikat.


title: Vartija

text: Yövartijoita työskentelee erityisesti teollisuudessa, sairaaloissa ja vastaavissa laitoksissa. Heidän tehtävänsä ovat moninaisia ja painottuvat kunkin työpisteen luonteen mukaan. Tärkein tehtävä on huolehtia, ettei vartioidulle alueelle tule asiattomia. Lisäksi vartijat huolehtivat ovien lukituksesta.


title: Vartija

text: Sairaaloissa tehtäviin saattoi aiemmin kuulua muun muassa happipullojen vaihtoa, vainajien siirtoja osastoilta ruumishuoneeseen, jätteenpolttouunien valvontaa ja vastaavia. Ennen keskuslukitusten käyttöön tuloa vartijoiden tehtäviin kuului myös ulko-ovien ja porttien sulkeminen illalla ja avaaminen aamulla.


title: Vartija

text: Monissa paikoissa käytetään yhä niin sanottua vartijankelloa: se on mukana kannettava kellolaite, johon tehdään merkinnät eri puolilla vartioitavaa aluetta olevilla paikallisavaimilla vartiokierrosten aikana.


title: Vartija

text: Aiemmin kelloissa oli päivittäin vaihdettava paperikiekko, johon kello merkitsi avaimen käyttöajat, mutta sittemmin käyttöön otettiin pitempiä ajanjaksoja rekisteröivä kello jossa merkinnät tulivat erilliselle paperinauhalle. Nykyään käytössä on pääasiassa tietokonepohjaisia laitteita, joilla luetaan entisten avainten paikalle sijoitettuja viivakoodeja tai magneettisia merkkejä.


title: Vartija

text: Joissakin laitoksissa, mm. Suomen Pankissa, vartijat kantoivat aiemmin mukanaan erillisiä avaimia, joilla oli vedettävä määräajoin erillisissä pisteissä olevat kellot, jotka toimittivat automaattisesti hälytyksen jos jäivät vetämättä. Nykyään ne on korvattu numerokoodinäppäimillä. Vartiokierrokset kirjattiin erilliseen päiväkirjaan, joka sittemmin korvattiin itsejäljentävillä lomakkeilla. Nykyisin huomiot kirjataan tietokoneelle.


title: Vartija

text: Maaseudulla yövartijoita asetettiin Etelä-Pohjanmaan rintapitäjiin 1800-luvun alkuvuosina. Yövahtien asettamiseen vaikutti erityisesti se, että puukkojunkkariajan nuoret miehet ryhtyivät ottamaan laitumelta tai talleista toisten hevosia ja ajelivat niillä pitkin kyliä ja pitäjiä. Luvattomat hevosajelut olivat tunnettuja ainakin jo 1801 Ylihärmässä, josta villitys levisi naapuriseurakuntiin. Pian tämän jälkeen hevoshurjastelut kiellettiin useimmissa pitäjissä uhkasakoin, ja esimerkiksi vuosina 1840–1889 yli 450 eteläpohjalaista sai luvattomista ajeluistaan käräjäsakon. Eniten sakkoja jaeltiin Suur-Lapuan ja Kyrönmaan pitäjissä.


title: Vartija

text: Varhaisin tieto yövahtien asettamisesta on Mustasaaresta vuodelta 1805, Kauhavalla niitä oli 1810 ja Laihialla vähän myöhemmin. Vahtien tehtävänä oli luonnollisesti tavallistenkin varkauksien estäminen, ja lopulta heidän toimialansa laajentui koskemaan kylän paloturvallisuutta etenkin syksyisin, jolloin tulipalovaara oli puintiriihien lämmittämisen takia erityisen suuri. Jurvan kylissä yövartijoita kutsuttiin myös riihivartijoiksi, ja siellä vahtivuoro siirtyi aina tietyssä järjestyksessä talosta toiseen. Vartiossa oli tavallisesti kaksi miestä kerrallaan, jotka kuljettivat mukanaan vahtipomppaa eli oltermanninsauvaa muistuttavaa keppiä, joka tehtävän aamuyöllä päättyessä vietiin seuraavana vartiovuorossa olevan talon portaille.


title: Vartija

text: Yövahdit olivat toiminnastaan vastuussa kylähallinnolle, joten oltermannit valvoivat heidän toimintaansa. Levottomissa pitäjissä vahdit saattoivat joutua nuorten miesten hyökkäysten kohteiksi, joten vakaviltakaan yhteenotoilta ei voitu välttyä. Siksi vahdit saatettiin varustaa asein ja jopa kiväärein. Kauhavalla vahdinpitoon määrättiin 1860-luvulla venäläisiä kasakkojakin.


title: Vartija

text: Virallisten vartijoiden lisäksi on olemassa myös ns. ilmoitettuja vartijoita. Tällaisia ovat esimerkiksi venekerhojen satamissa toimivat vartijat, jotka suorittavat omavartiointia. He ovat kyseisen kerhon jäseniä ja vartiovuoro kerran purjehduskaudessa kuuluu jäsenvelvollisuuksiin. Heillä on normaalin järjestyksenvalvojan valtuudet ja yleensä tehtävässä käytetään keltaista tai oranssinväristä heijastinliiviä, jossa on teksti ”VARTIJA – VAKT”, vaihtoehtoisesti ”JÄRJESTYKSENVALVOJA – ORDNINGSVAKT”. Joillakin näistä vartijoista saattaa olla järjestyksenvalvojakortti, mutta useimmat ovat vain ilmoitettuja: vartiovuorolista on toimitettu viranomaisille purjehduskauden alussa. Monet kerhot ovat anoneet ja saaneet luvan käyttää vartijankelloa tarkkaillakseen omavartiointia. Omavartijalla ei ole voimankäyttöoikeutta, vain jokamiehen oikeuteen pohjautuva hätävarjeluoikeus eli he eivät saa kantaa tehtävässä voimankäyttövälineitä. Suomen Veneilyliitto toimittaa kerhoille tarkoitusta varten keltaista heijastinliiviä, jonka selässä lukee normaalisti ”KATSASTAJA – BESIKTNINGSMAN”. Tekstin ylä- ja alapuolella on tarrakiinnitysnauhat, joihin voidaan kiinnittää liivin värinen peitekangas, jossa lukee ”VARTIJA – VAKT”.


title: Vartija

text: Ruotsissa vartijat toimivat jokamiehenoikeuksin. Vartioimisliikkeistä säädetään vartioimisliikkeistä annetussa laissa (lag 1974:191 om bevakningsföretag) ja vartioimisliikkeistä annetussa asetuksessa (förordning 1989:149 om bevakningsföretag m.m). Vartioimisliikkeen harjoittaminen ja henkilökunnan kouluttaminen on Ruotsissa luvanvaraista.


title: Vartija

text: Vartijan koulutus Ruotsissa kestää poliisiylihallituksen antaman määräyksen mukaisesti 217 tuntia, joista peruskoulutusta 44 tuntia, 53 tuntia jatkettua peruskoulutusta ja 120 tuntia työharjoittelua.


title: Vartija

text: Vartijat toimivat Ruotsissa suojeluvartijoita lukuun ottamatta jokamiehenoikeuksin. Vartija voi erityisen ampuma-asekoulutuksen suoritettuaan kantaa ampuma-asetta. Kaasusumutinta ei saa vartija kantaa vartioimistehtävässä. Suojeluvartijoista säädetään yhteiskunnallisesti tärkeiden laitosten suojelusta annetussa laissa (lag 1990:217 om skydd för samhällsviktiga anläggningar m.m) ja asetuksessa (förordning 1990:1334 om skydd för samhällsviktiga anläggningar m.m). Suojeluvartijoiden tehtävänä on yhteiskunnalle tärkeiden laitosten ja alueiden vartiointi ja suojelu tuhotyöltä, terrorismilta ja vakoilulta. Suojeluvartijoiden erityiskoulutus kestää 40 tuntia. Suojeluvartijoilla on tiettyjä erityisvaltuuksia kuten oikeus henkilöön kohdistuvaan etsintään, oikeus tarkastaa kulkuneuvoja, poistamis- ja kiinniotto-oikeus sekä takavarikko-oikeus.


title: Vartija

text: Yhdysvalloissa turvallisuusalan perinteet alkavat 1800-luvun "yksityispoliiseista", "private police". Yksityisen vartioimisliiketoiminnan osa-alueisiin kuuluu myös julkisen sektorin kohteet kuten virastot ja vankilat. Rikoksentorjuntaan ja järjestyksen ylläpitämiseen käytettävistä varoista 70 % tulee yksityiseltä sektorilta ja yksityinen ala työllistää lähes kolme kertaa enemmän kuin julkinen turva-ala.


title: Vartija

text: Liittovaltiotasolla turvallisuusalaa ohjaa ja sääntelee sitä varten perustettu elin (The private Security Advisory Council). Osavaltiotasolla lait ja käytänteet kuitenkin vaihtelevat suurestikin.


title: Vartija

text: Yhdysvalloissa yksityiselle turvallisuusalalle on mahdollisuus myöntää lupa hoitaa alan perinteisten tehtävien lisäksi myös tavallisesti poliisille kuuluvia tehtäviä, kuten partiointitehtäviä ja tutkinta- ja tarkastustehtäviä. Yritykset hoitavat myös vankikuljetuksia. Yksityiseen turvallisuusyrityksen henkilöstöön kuuluvalle voidaan myöntää jopa lupa pidättämiseen tai kotietsinnän suorittamiseen.


title: Vartija

text: Isossa-Britanniassa ei ole yksityistä turvallisuusalaa koskevaa lainsäädäntöä. Lainsäädännön puuttuessa yksityisen turvallisuusalan eri osa-alueilla toimivat yhdistykset ovat kehittäneet itse alaa koskevia sääntöjä sekä suosituksia. Suurin tällainen yhdistys on The British Security Industry Association. Yhdistys on myös perustanut kaksi valvontaelintä: ISI eli The Inspectorate of the Security Industry ja NACOSS eli The National Approval Council for Security Systems. Näistä ISI valvoo vartioimisliikkeitä ja NACOSS tarkastaa hälytyskeskuksia. Yhdistyksen perustama järjestö SITO eli The Security Industry Training Organisation vastaa alan koulutusvaatimuksista. ISI, NACOSS ja SITO ovat itsenäisiä aatteellisia yhdistyksiä joita hallitus tukee.


title: Vartija

text: Isossa-Britanniassa yksityiset liikkeet ylläpitävät vankiloita ja hoitavat vankienkuljetustehtäviä. Vankiloiden ylläpitämisestä ja rakentamisesta sekä suunnittelusta muodostuu alan suurin liikevaihdon osuus.


title: Christina Aguilera

text: Christina María Aguilera (s. 18. joulukuuta 1980 Staten Island, New York, Yhdysvallat) on yhdysvaltalainen laulaja, lauluntekijä sekä näyttelijä.


title: Christina Aguilera

text: Aguileran ensimmäinen albumi, "Christina Aguilera", julkaistiin vuonna 1999, ja sen menestys teki hänestä yhden vuosituhanteen vaihteen teinipopin aallon menestyneimmistä artisteista. Myös vuonna 2002 julkaistu "Stripped" ja vuonna 2006 julkaistu "Back to Basics" menestyivät hyvin maailmanlaajuisesti. Hänen tunnetuimpia kappaleitaan ovat muun muassa ”Genie in a Bottle”, ”What a Girl Wants”, ”Dirrty” ja ”Beautiful”.


title: Christina Aguilera

text: Aguilera on voittanut viisi Grammy-palkintoa, muun muassa Best New Artist -palkinnon vuonna 2000. Aguilera on myynyt maailmanlaajuisesti yli 50 miljoonaa albumia.


title: Christina Aguilera

text: Vuonna 2010 Aguilera näytteli Cherin kanssa musikaalielokuvassa "Burleski". Aguilera on myös yksi yhdysvaltalaisen "The Voice" -ohjelman alkuperäisistä tuomareista, ja hän on esiintynyt ohjelmassa neljänä kautena.


title: Christina Aguilera

text: Christina Aguilera syntyi Staten Islandissa New Yorkissa Yhdysvalloissa. Christinan isä Fausto Aguilera on syntyjään ecuadorilainen, ja hänen äitinsä Shelly Fidler (nyk. Kearns) on juuriltaan irlantilainen.


title: Christina Aguilera

text: Aguileran isä työskenteli Yhdysvaltain maavoimissa, minkä takia perhe muutti usein, ja he asuivat muun muassa Japanissa. Aguilera on kertonut nähneensä lapsena perheväkivaltaa. Hänen vanhempansa erosivat hänen ollessaan noin kuusivuotias, ja Christina ja hänen nuorempi siskonsa Rachel muuttivat äitinsä kanssa Pittsburghiin.


title: Christina Aguilera

text: Aguilera esiintyi ahkerasti Pittsburghissa jo lapsena muun muassa kykykilpailuissa ja urheilutapahtumissa. Saamansa huomion takia häntä kiusattiin koulussa. Myöhemmin Aguilera jäi pois koulusta ja kävi koulunsa loppuun kotiopetuksessa. Kahdeksanvuotiaana hän esiintyi "Star Search" -ohjelmassa ja tuli toiseksi. Seuraavana vuonna hän pyrki "The Mickey Mouse Club" -ohjelmaan, mutta oli siihen vielä liian nuori. Hänet kutsuttiin myöhemmin uudelleen koe-esiintymiseen, ja hän pääsi ohjelmaan 12-vuotiaana. Ohjelmassa esiintyivät myös muun muassa Britney Spears, Justin Timberlake ja Keri Russell.


title: Christina Aguilera

text: Aguilera valittiin vuonna 1998 levyttämään kappale ”Reflection” Disneyn "Mulan"-animaatioelokuvan soundtrackille. Kappale oli Golden Globe -ehdokkaana.


title: Christina Aguilera

text: Aguileran ääniala käsittää yli neljä oktaavia. Hänen esikuviaan ovat muun muassa Etta James, Whitney Houston, Billie Holiday ja Janet Jackson.


title: Christina Aguilera

text: Heti ”Reflectionin” jälkeen Aguilera sai sopimuksen RCA Records -levy-yhtiön kanssa. RCA:n on kerrottu käyttäneen miljoona dollaria Aguileran debyyttilevyn tekemiseen: tuottamiseen, kappaleiden kirjoittamiseen ja laulutunteihin. Albumin vastavaa tuottaja on Ron Fair, silloinen RCA Recordsin senior vice president, jolle Aguilera koe-esiintyi levy-yhtiössä. 22. kesäkuuta 1999 julkaistiin single ”Genie in a Bottle”, josta tuli Aguileran läpimurtohitti. Yhdysvalloissa kappale nousi Billboard Hot 100 -listan kärkeen. Sitä myytiin 1,4 miljoonaa kappaletta, ja se oli maassa toiseksi eniten myyty single vuonna 1999. Single menestyi myös maailmanlaajuisesti, ja se oli listaykkösenä 21 maassa. Myös albumin singlet ”What a Girl Wants” ja ”Come On Over Baby (All I Want Is You)” olivat Yhdysvalloissa listaykkösiä, ja single ”I Turn to You” oli parhaimmillaan kolmantena.


title: Christina Aguilera

text: Albumi "Christina Aguilera" julkaistiin 24. elokuuta. Sitä myytiin Yhdysvalloissa ensimmäisellä viikolla 252 000 kappaletta, ja se nousi heti Billboardin albumilistan kärkeen. Joulukuussa 2000 RIAA antoi albumille kahdeksankertaisen platinalevyn kahdeksan miljoonan levyn myynnistä. Maailmanlaajuisesti albumia on myyty 17 miljoonaa kappaletta. Helmikuussa 2000 Aguilera voitti parhaan uuden artistin (Best New Artist) Grammy-palkinnon.


title: Christina Aguilera

text: Toukokuussa 2000 Aguilera aloitti ensimmäisen konserttikiertueensa Yhdysvalloista. Hänen toinen studioalbuminsa "Mi Reflejo" julkaistiin 12. syyskuuta 2000. Albumi sisälsi espanjankielisiä versioita debyyttialbumin kappaleista sekä uusia kappaleita. Albumi nousi Yhdysvaltojen Latin Music Chart -listan ykkössijalle ja pysyi listan kärjessä yhdeksäntoista viikkoa. Billboard 200 -albumilistalla "Mi Reflejo" ylsi sijalle 27. RIAA antoi albumille kuusinkertaista platinaa latinoalbumien kategoriassa. Levyä on myyty Yhdysvalloissa yli 480 000 kappaletta. Vuonna 2001 Aguilera voitti Latin Grammy -palkinnon kategoriassa Best Female Pop Vocal Album (Paras naisartistin pop-albumi).


title: Christina Aguilera

text: 24. lokakuuta 2000 julkaistiin Aguileran kolmas studioalbumi ja ensimmäinen joulualbumi "My Kind of Christmas". Albumi oli parhaimmillaan Billboard 200 -listan sijalla 28., ja se myi Yhdysvalloissa platinaa.


title: Christina Aguilera

text:
Aguilera haastoi entisen managerinsa Steven Kurtzin oikeuteen lokakuussa 2000 ja vaihtoi managerikseen Irving Azoffin.
Helmikuussa 2001 Aguilera duetoi Ricky Martinin kanssa kappaleella ”Nobody Wants to Be Lonely”. Single ylsi Billboard Hot 100 -listalla sijalle 13. Myöhemmin samana vuonna Aguilera, Pink, Mýa ja Lil’ Kim levyttivät yhteistyössä cover-version Patti LaBellen vuoden 1974 singlestä ”Lady Marmalade” "Moulin Rouge!" -elokuvan soundtrackille. ”Lady Marmalade” nousi Yhdysvaltojen Hot 100 -listalla ykköseksi viiden viikon ajaksi. Se nousi singlelistojen kärkeen myös 11 muussa maassa. Yhteistyö poiki kaikille neljälle Grammy-palkinnon kategoriassa Best Pop Collaboration with Vocals. Samana vuonna Aguilera voitti myös parhaimman latinalaisartistin World Music Award -palkinnon.


title: Christina Aguilera

text: Elokuussa 2001 julkaistiin demoalbumi "Just Be Free", jonka Aguilera oli levyttänyt olleessaan 14–15-vuotias. Hän yritti oikeusteitse estää levyn julkaisemisen, mutta lopulta sopi asian albumin oikeudet omistaneen levy-yhtiön kanssa.


title: Christina Aguilera

text: Seuraavaa albumia varten Aguilera halusi eroon teinipop-imagostaan. Hän sanoi vanhan tyylinsä olleen levy-yhtiön sanelema, eikä hän voinut olla oma itsensä. Aguilera värjäsi hiuksensa mustiksi ja käytti lempinimeä ”Xtina”. Albumin ensimmäinen single ”Dirrty” julkaistiin syyskuussa 2002. Sen musiikkivideo aiheutti kohua seksuaalisen sisältönsä vuoksi. Singlen paras sijoitus Yhdysvalloissa Billboard Hot 100 -listalla oli sijalla 48. Euroopassa se ylsi viiden parhaan joukkoon useassa maassa. Albumin toinen single ”Beautiful” ylsi Yhdysvalloissa listakakkoseksi ja listakärkeen muun muassa Australiassa ja Britanniassa. Aguilera voitti kappaleella Grammy-palkinnon kategoriassa Best Female Pop Vocal Performance. Muita albumin singlejä olivat ”Fighter”, ”Can't Hold Us Down” ja ”The Voice Within”.


title: Christina Aguilera

text: Albumi "Stripped" julkaistiin 29. lokakuuta 2002. Se myi ensimmäisellä viikollaan yli 300 000 kappaletta ja nousi Yhdysvaltojen albumilistan kakkossijalle. Suurin osa levyn lauluista oli Aguileran itsensä kirjoittamia.


title: Christina Aguilera

text: 15. elokuuta 2006 Christina Aguilera julkaisi seuraavan albuminsa "Back to Basics". Albumi nousi ykkössijalle 13 maassa. Albumi on tuplalevy. Aguilera on ollut mukana kirjoittamassa jokaista albumiraitaa. Albumilta julkaistiin singlet ”Ain't No Other Man” (2006), ”Hurt” (2006) sekä ”Candyman” (2007).


title: Christina Aguilera

text: Kesällä 2006 Aguilera julkaisi seuraavan albuminsa ensimmäisen singlen nimeltä ”Ain’t No Other Man”. Hän käytti kappaleeseen 1920-luvun jazz-vaikutteita, mutta lisäsi siihen nykyaikaisen R&B-sävyn. Kappale nousi singlelistan kymmenen myydyimmän joukkoon sekä Britanniassa että Yhdysvalloissa.


title: Christina Aguilera

text: Aguilera julkaisi 11. marraskuuta 2008 kokoelma-albumin "". Single ”Keeps Gettin’ Better” julkaistiin syksyllä. Seuraava albumi "Bionic" julkaistiin 8. kesäkuuta 2010. Tuottajina tällä albumilla oli muun muassa australialainen laulaja ja lauluntekija Sia.


title: Christina Aguilera

text: Aguilera on esiintynyt dokumenttielokuvassa "Shine a Light". Vuonna 2010 hän tähditti musikaalia "Burleski". Elokuva sai ensi-iltansa Suomessa 2011. Se on tuottanut maailmanlaajuisesti yli 100 miljoonaa dollaria. Myös elokuvan soundtrack on menestynyt hyvin listoilla.


title: Christina Aguilera

text: Vuonna 2011 hän julkaisi Maroon 5 -yhtyeen kanssa kappalee ”Moves Like Jagger”. Biisin noustua Billboard Hot 100 -listan ykköseksi Christina liittyi niiden kahdeksan artistin joukkoon, jolla on ollut ykköshitti Billboard-listalla kolmella eri vuosikymmenellä (99, 00 ja 11). Muita listalla ovat muun muassa Michael Jackson, Madonna ja Janet Jackson.


title: Christina Aguilera

text:
Aguilera oli tuomarina "The Voice" -ohjelmassa ohjelman kolmella ensimmäisellä kaudella vuosina 2011–2012. Hän jättäytyi pois ohjelman neljänneltä kaudelta keskittyäkseen soolouraansa. Aguilera julkaisi uuden studioalbumin "Lotus" marraskuussa 2012. Albumi sisältää duetot Aguileran kanssa "The Voice" -ohjelmassa esiintyneiden Cee Lo Greenin ja Blake Sheltonin kanssa. Ensimmäisenä singlenä albumilta julkaistiin kappale ”Your Body”.
Aguilera avioitui 19. marraskuuta 2005 musiikkituottaja Jordan Bratmanin kanssa Napa Valleyssa, Kaliforniassa. Kaikki häälahjansa hän lahjoitti hurrikaani Katrinan uhrien hyväksi. Tammikuussa 2008 Aguilera synnytti parin yhteisen pojan Los Angelesissa. Vuonna 2010 Aguilera ja Bratman erosivat. Nykyään hän seurustelee Matt Rutlerin kanssa. Aguilera synnytti parin yhteisen tyttären elokuussa 2014.


title: Christina Aguilera

text: Musiikkiuransa ohella Aguilera on kunnostautunut hyväntekeväisyydessä. Hän tekee hyväntekeväisyyttä muun muassa kotiväkivallan, eläintenoikeuksien ja AIDS:n parissa. Lisäksi hän puhuu ahkerasti homojen ja lesbojen oikeuksien puolesta.


title: Christina Aguilera

text: Vuodesta 2009 lähtien Aguilera on toiminut Yum! Brandsin World Hunger Relief -kampanjan edustajana. Toukokuussa 2010 hänet nimettiin Maailman ruokaohjelman (WFP) nälänvastaiseksi lähettilääksi, ja samassa kuussa hän vieraili kahdessa koulussa vuoden 2010 maanjäristyksen tuhoamalla alueella Haitissa. Haitin lisäksi Aguilera on vieraillut WFP:n operaatioissa Guatemalassa, Ruandassa ja Ecuadorissa. Vuonna 2012 Aguilera ja Yum! Brandsin hallituksen puheenjohtaja David Novak saivat WFP:n myöntämän George McGovern Leadership Award -palkinnon. Seuraavana vuonna Aguilera sai Muhammad Ali Humanitarian of the Year Award -palkinnon.


title: Christina Aguilera

text: "Christina Aguilera"


title: Christina Aguilera

text: "Mi Reflejo"


title: Christina Aguilera

text: "My Kind of Christmas"


title: Christina Aguilera

text: "Stripped"


title: Christina Aguilera

text: "Back to Basics"


title: Christina Aguilera

text: "Bionic"


title: Christina Aguilera

text: "Lotus""Mulan (soundtrack)"


title: Christina Aguilera

text: "Burlesque"


title: Christina Aguilera

text: "Lotus"


title: Christina Aguilera

text: Yhteistyö muiden artistien kanssa


title: The Clash

text: The Clash oli vuonna 1976 perustettu brittiläinen punk rock -yhtye, jonka tuotannossa oli runsaasti vaikutteita jamaikalaisesta musiikista.


title: The Clash

text: Yhtye nousi vuonna 1977 suosioon ensimmäisellä albumillaan "The Clash", jolta varsinkin kappale ”White Riot” nousi punk-klassikoksi. Vaikka The Clash olikin punkyhtye, sen musiikki erosi selvästi Ramonesin yksinkertaisuudesta ja Sex Pistolsin nihilismistä. The Clash yhdisteli ennakkoluulottomasti monia musiikkityylejä poliittisesti kantaa ottaviin sanoituksiinsa.


title: The Clash

text: The Clashin pääteoksena pidetään vuonna 1979 ilmestynyttä tupla-albumia "London Calling", joka on usein äänestetty yhdeksi historian parhaista rocklevyistä. "London Callingin" hallitsevia piirteitä on musiikillinen eklektismi, joka yhdistelee punk rockin soundeihin ja hyökkäävään asenteeseen muun muassa reggaeta, skata, funkia ja kitarapoppia. Seuraavan vuoden "Sandinista!"-tripla-albumia on arvosteltu liiallisuuksiin menemisestä. Vuoden 1982 "Combat Rock" oli kohtalainen menestys, joka sisälsi esimerkiksi kappaleet ”Rock the Casbah” ja ”Should I Stay or Should I Go”.


title: The Clash

text: The Clashin viimeinen albumi "Cut the Crap" julkaistiin 1985. Monet pitävät sitä enemmän laulaja Joe Strummerin ja manageri Bernie Rhodesin projektina kuin todellisena The Clash -albumina. Yhtye lopetti toimintansa vuoden 1986 alussa. Joe Strummer kuoli vuonna 2002 sydänkohtaukseen, mikä lopetti pitkään liikkuneet huhut The Clashin paluusta.


title: The Clash

text: The Clash on vaikuttanut moniin nykyajan punkyhtyeisiin.


title: The Clash

text: The Clash esiintyi Ruisrockissa 4.8.1979.


title: Harjusora

text: Harjusora eli somero on jääkautinen maalaji, joka on jäätikön sulamisen yhteydessä sulamisvesien lajittelemaa maa-ainesta. Ominaisvastus harjusoralla on keskimäärin 15 000 Ωm (vaihtelu 3 000—30 000), jonka vuoksi syövyttävyys on muihin maa-aineksiin verrattuna erittäin pieni. Harjusora on pyöreää ja sileää, kun taas moreeni on särmikästä ja epätasaista.


title: Ötzi

text: Ötzi on kalkoliittiselta kaudelta noin 3300-luvulta eaa. peräisin oleva jäätynyt ja muumioitunut ihmisruumis, joka löytyi vuonna 1991 Tirolista. Nykyisen nimensä se sai Ötztalin vuoriston mukaan. Muumiolöytö on yksi 1990-luvun tärkeimmistä arkeologisista sensaatioista. Ruumiille tehdyt tutkimukset ovat antaneet tieteelle paljon uutta ja ainutlaatuista tietoa Euroopan muinaisasukkaista.


title: Ötzi

text: Ötzin löysi 19. syyskuuta 1991 Nürnbergistä kotoisin oleva saksalainen pariskunta Helmut ja Erika Simon, joka oli lomailemassa Alpeilla. Ollessaan palaamassa vuoristoon tekemältään hiihtomatkalta ja laskeutumassa vuoren rinteitä alas he huomasivat osittain sulaneessa lumessa muumioituneen ihmisruumiin. He olivat yllättävän löydön johdosta hämmentyneitä ja epäröivät aluksi ilmoittaa paikallisille viranomaisille löytäneensä ruumiin. He kuitenkin rohkaisivat mielensä, ja alhaalla majatalossa he ilmoittivat vainajan löytymisestä.


title: Ötzi

text: Viranomaiset irrottivat Ötzin jäisestä maaperästä poranterien ja jäähakkujen avulla. Ruumiin oletettiin alun perin olevan varsin tuore vainaja, sillä seudulla oli aikaisemminkin löydetty jäätyneitä vuorikiipeilijöitä. Tämän vuoksi Ötzi irrotettiin jäästä varsin huolimattomasti ja jäähakkujen iskut vaurioittivat ruumista. Ruumis toimitettiin Innsbruckiin, missä tehdyt tutkimukset kuitenkin paljastivat ruumiin olevan paljon tutkijoiden oletuksia vanhempi.


title: Ötzi

text: Ötzin ruumis löydettiin Schnalstalin jäätiköltä Similaun-vuoren rinteeltä. Koska Similaun oli osa Alppeihin kuuluvaa Ötztalin vuorijonoa, muumiolle annettiin nimeksi "Ötzi". Ruumis löytyi läheltä Itävallan ja Italian välistä raja-aluetta, minkä vuoksi valtiot kiistelivät oikeudessa Ötzin omistuksesta, kunnes löytöpaikan tarkemmat tutkimukset osoittivat sen olevan 92,56 metriä Italian puolella koordinaateissa .


title: Ötzi

text: Vuodesta 1998 lähtien Ötzin ruumista on säilytetty yleisön nähtävillä Etelä-Tirolin arkeologisessa museossa Bolzanossa Italiassa. Ötzi on näytteillä erikoisvalmisteisessa kammiossa, jossa on pieni panssarilasista valmistettu ikkuna. Ruumista pidetään kylmässä, ja elektroniset tunnistimet tarkkailevat Ötziä kammion lämpötilan nousun varalta, ettei ruumis ala sulaa tai mädäntyä.


title: Ötzi

text: Ötzin arvellaan olevan peräisin ajalta noin 3 300 ennen ajanlaskumme alkua eli noin 5 300 vuotta sitten, joten hän kilpailee egyptiläisen Ginger-muumion kanssa maailman vanhimman pehmeine kudoksineen säilyneen ihmisruumiin asemasta. Ötzi ei ollut vain jäätynyt, vaan myös pakkasessa kuivunut, joten ruumis on säilynyt poikkeuksellisen hyvin. Ötzin ruumista ja hänellä olleita esineitä on tutkittu hyvin tarkkaan.


title: Ötzi

text: Ötzi oli kuollessaan noin 46-vuotias, 159 senttimetriä pitkä mies. Hän oli pitempi ja eli kauemmin kuin aikalaisensa keskimäärin. Ötzin ruumiista löytyneiden siitepöly- ja muiden hiukkasten sekä hammaskiilteen isotooppianalyysin perusteella Ötzin on päätelty syntyneen nykyisen Feldthurnsin kylän lähistöllä Bolzanon pohjoispuolella ja viettäneen aikuisikänsä 60 kilometrin säteellä synnyinpaikastaan. Ötzin mitokondrio-DNA (mrDNA) kuuluu haploryhmään K1, mutta sitä ei ole voitu sijoittaa mihinkään ryhmän nykyisistä kolmesta haarasta.


title: Ötzi

text: Ötziä varten perustetussa instituutissa Bolzanossa Italiassa on isältä periytyvää ainesta, y-linjaa, tutkittaessa tehty havainto, että Ötzin sukua on vielä Sardiniassa ja Korsikassa, mutta muualta se on hävinnyt. Tutkimuksessa todettiin, että hänen veriryhmänsä on O, hänellä oli laktoosi-intoleranssi ja myös viitteitä borrelioositartunnasta löytyi.


title: Ötzi

text: Ötzin koko perimä on selvitetty, vaikka DNA on pahoin pirstaloitunut. Vuonna 2013 Itävaltalaiset tutkijat löysivät Ötzin perimän 19 elossa olevalta mieheltä.


title: Ötzi

text:
Ötzin ruuansulatuselimistöstä on löydetty jäännökset kahdesta ateriasta, joista viimeinen oli syöty vajaa tunti ennen kuolemaa. Toiseen kuului gemssin, toiseen saksanhirven lihaa, ja molempien kanssa oli syöty myös viljaa, juureksia ja hedelmiä. Ötzin syömä vilja oli käsiteltyä yksijyvävehnää, hyvin todennäköisesti leipää. Ötzin mahasta löytyi myös oratuomen siemeniä.
Ötziltä on löydetty kolme sappikiveä, mikä viittaa siihen, että hänen ruokavaliossaan oli paljon eläinrasvoja. Ötzin valtimoissa oli rasvakerrostumia. Hän sairasti ateroskleroosia eli valtimoiden rasvoittumistautia.


title: Ötzi

text: Varhaisemman aterian seasta löytynyt siitepöly osoitti, että se oli nautittu havumetsässä ja että lähistöllä oli kasvanut vehnää sekä palkokasveja, jotka ovat voineet olla viljeltyjä. Lisäksi löytyi humalapyökin siitepölyä. Siitepöly oli hyvin säilynyttä, jopa niin, että siittiösolut olivat ehjiä, joten sen on täytynyt olla hyvin tuoretta, vain muutaman tunnin vanhaa, joutuessaan Ötzin mahaan. Tästä voidaan päätellä Ötzin kuolleen alkukesästä. Yksijyvävehnän ja oratuomen sato korjataan loppukesästä ja syksyllä, joten näiden ruoka-aineiden on täytynyt olla talven yli varastoituja.


title: Ötzi

text: Ötzillä on kymmeniä tatuointeja, joista osa on lähellä sellaisia akupunktiopisteitä, joita käytettäisiin nykyäänkin Ötzillä havaittujen vaivojen kuten reuman akupunktiohoidossa. Ötzillä oli myös piiskamatoja. Tatuoinneista 80 prosenttia on reuman hoidossa käytettyjen pisteiden kohdalla. Niillä oli tutkijoiden mukaan hoitotarkoitus samaan tapaan kuin nykyaikaisella akupunktiolla.


title: Ötzi

text: Tatuointeja on löydetty lisää käytettäessä lähi-infrapunaspektroskopiaa. Ihossa on havaittu hiilipohjaista väriainetta, joka imee valoaaltoja eri tavalla kuin iho. Helmikuun 2015 tiedon mukaan tatuointeja on 61, ja ne kaikki on luetteloitu. Pisimmät niistä ovat nelisenttisiä. Tatuoidut kuviot ovat viivojen ja ristien ryhmiä. Bolzanon arkeologisessa museossa Ötzin rintakehän alaosasta on löytynyt viivarykelmä, jossa on neljä 2–2,5 sentin pituista vierekkäistä ohutta viivaa. Aiemmin ei tatuointeja ole havaittu ruumiin etupuolelta.


title: Ötzi

text: Ötzin vaatteet olivat varsin hienoa työtä. Hänellä oli heinästä kudottu viitta ja nahkaiset vaatteet ja kengät. Kengät olivat leveät, ilmeisesti suunnitellut lumessa kävelemiseen. Pohjat olivat karhunnahkaa ja päälliset peurannahkaa, punotut osat puunkuorta. Kengissä oli eristeenä heinää, ja ne oli käsitelty vedenpitäviksi eläinrasvoilla.


title: Ötzi

text: Ötzin kengistä on tehty rekonstruktioita, ja niitä on jopa aiottu valmistaa myyntiin. Taannoin kuitenkin brittiarkeologi Jacqui Wood on esittänyt kenkien olevan vain lumikenkien osa; tällöin aiemmin repun rungoksi tulkittu esine olisi toisen lumikengän pohja.


title: Ötzi

text: Ötzillä oli kuparikirves, piikivinen veitsi, puolivalmis marjakuusesta tehty pitkäjousi ja nuolia, joiden varret olivat heisipuusta ja kanukasta ja kärjet piikivestä.


title: Ötzi

text: Ötzin mukana olleissa esineissä oli kahdenlaista kääpää, joista toinen, pökkelökääpä on tunnettu kansanparannuksessa lääkkeenä. Toinen oli taulakääpää. Ötzin varsin monimutkaiseen tulentekovälineistöön kuului lisäksi yli kymmentä kasvia sekä piikiveä ja pyriittiä.


title: Ötzi

text: DNA-analyysilla Ötzin aseista on löydetty neljän ihmisen verta. Ötzin löytyessä hänen kädessään oli veitsi, jota jotkut arvelevat Ötzin käyttäneet itsepuolustukseen vihollista vastaan juuri ennen kuolemaansa.


title: Ötzi

text: Ötzin kuolinsyy oli luultavasti selkään lähelle vasenta keuhkoa osunut nuoli, joka on ammuttu luultavasti alhaalta päin, tai nuijanisku. Ennen sitä Ötzin yleisesti uskottiin kuolleen pakkasessa hypotermiaan. Vuonna 2001 tehty tutkimus kuitenkin osoitti, että Ötziä oli ammuttu nuolella. Nuoli upposi syvälle lihaan ja ehkä aiheutti verenmyrkytyksen tai verenhukan. Ötzin on täytynyt kuolla hyvin tuskallisella tavalla. Nuoli näkyy jo ensimmäisistä Ötzistä otetuista röntgenkuvista, mutta jostakin syystä tutkijat eivät aluksi huomanneet sitä. Myös Ötzin käsissä, ranteissa ja rinnassa on ruhjeita ja haavoja.


title: Ötzi

text: Jotkut tutkijat ovat arvelleet Ötzin olleen lammaspaimen, jonka rosvot murhasivat saadakseen hänen lampaansa. Toinen vaihtoehto on, että Ötzi kuoli sotaretkellä. Ötzin kuparikirves viittaa siihen, että hän oli hyvin korkea-arvoinen henkilö, ehkä jopa heimopäällikkö.


title: Ötzi

text: Italialaisten tutkijoiden mukaan Ötzi on saattanut kuolla varhain keväällä ja hänet olisi haudattu kuukausien päästä. Hän ei olisi siten ollut paikalla vain sattumanvaraisesti vaan jää olisi kuljettanut häntä hautasijalta löytöpaikkaan. Se selittäisi sen, että Ötzin mahasta löytyneet siitepölyhiukkaset ovat huhtikuusta, kun taas löytöpaikalla olevan jään hiukkaset ovat elo-syyskuulta.


title: Ötzi

text:
Ötzi kuoli hieman yli kolmen kilometrin korkeudella vuoristossa, jossa
on kylmää. Ötzin kuoleman jälkeen alkoi sataa lunta. Lumi pakastekuivasi Ötzin ruumiin niin ettei se kelvannut eläinten ravinnoksi tai mädäntynyt. Jonkin ajan kuluttua laajeneva jäävirta vei Ötzin kallionkoloon, josta Ötzin ruumis paljastui 1991, jolloin jäätikkö suli nopeasti.


title: Latvian kieli

text:
Latvian kieli, latvia eli lätti ("latviešu valoda") kuuluu balttilaisiin kieliin, joka on indoeurooppalaisen kielikunnan haara. Sen lähisukulainen on liettuan kieli. Latvia ja liettua erosivat toisistaan verrattain myöhään, vasta noin 1500 vuotta sitten. Latvia ja liettua ovat ainoat edelleen puhuttavat balttilaiset kielet, mutta ero kielten välillä on jo kuitenkin ylittänyt keskinäisen ymmärryksen rajan. Tämä koskee ennen muuta kirjakieltä, kun taas rajaseuduilla puhuttavat kummankin kielen murteet ovat selvästi toisiaan lähempänä. Balttilaiset kielet ovat nykyisten indoeurooppalaisten kielten arkaaisin haara, mutta latvia on joutunut suurempien muutosten alaiseksi kuin sisarkieli liettua, jossa esiintyy muun muassa duaali, jota latvian kirjakielessä ei ole. Latviaan ovat vaikuttaneet mm. saksa, venäjä sekä suomalais-ugrilaisista kielistä viro ja etenkin liivi. Balttien ja itämerensuomalaisten kansojen kontaktien vuoksi latviassa on paljon yhteisiä sanoja suomenkin kanssa.
Latvian kielen ensimmäinen kirjallinen muistomerkki on saksalaisen pastorin Nicholas Rammin kääntämä virsi vuodelta 1530 (ilmestynyt virsikirjassa 1615). Vanhin latvialainen kirja on vuonna 1585 painettu katolinen katekismus.


title: Latvian kieli

text:
Latvian äännejärjestelmä on seuraavanlainen:
Äänteistä /f x/ esiintyvät ainoastaan lainasanoissa. on /n/:n muoto ennen velaariklusiileja.


title: Latvian kieli

text: Konsonantin assimiloituvat soinnillisuudessa seuraavan konsonantin kanssa, esimerkiksi "apgabals" .


title: Latvian kieli

text: Kaikki vokaalit esiintyvät sekä lyhyinä että pitkinä. /ɔ ɔː/ ja sen sisältämät diftongit /uɔ/:ta lukuun ottamatta esiintyvät ainoastaan lainasanoissa.


title: Latvian kieli

text: Latvian aakkoset:


title: Latvian kieli

text: Latviaa äännetään pitkälti kuten kirjoitetaankin, pieniä poikkeuksia lukuun ottamatta. Kirjoitusasussa silmiinpistäviä ovat muun muassa vokaalia pidentävät viivat (ā), konsonantin liudentumismerkit (ņ) ja suhuäänteet (š).


title: Latvian kieli

text: Latvian kielessä muutetaan kaikki ulkomaalaiset henkilön- ja paikannimet latvian kieliasuun ja taivutusjärjestelmään sopivaksi. Konsonanttiin päättyvien miesten nimien perään liitetään maskuliinin nominatiivin pääte -s ja konsonanttiin päättyvien naisten nimien perään feminiinin nominatiivin pääte, yleensä -a. Konsonanttiin päättyvät ulkomaiset paikannimet muutetaan feminiinimuotoon. Muutama esimerkki:


Hartiapunoksen vammautuminen tai ahtautuminen on ryhmä hermostollisia häiriöitä, jotka vaikuttavat käsistä niskaan kulkeviin hermoihin. Ahtautumisesta voi seurata rintakehän yläaukeaman oireyhtymä (, TOS).


title: Hartiapunoksen vammautuminen tai ahtautuminen

text: TOS on monimuotoinen pinnetilaoireisto, josta on seurauksena olkahermopunoksen ja toisinaan myös verisuonten puristustila kaula-hartiaseudun alueella. Se alkaa yleensä nuorena ja ilmenee toisen tai molempien yläraajojen heikkoutena, puutumisena tai kiputiloina. Pinnetila voi aiheuttaa kipua myös kaulalle, poskeen, hartiaan, rintakehälle, kainaloon tai olkanivelen seutuun. Oireet vaihtelevat sen mukaan, kohdistuuko puristus verisuoniin, hermoihin, vai molempiin.


text: Suurin osa TOS-syndroomapotilaista reagoi suotuisasti raajan rasituksen ja yläasentojen välttämiselle sekä TOS-fysioterapialle. Tärkeätä on hyvän ryhdin omaksuminen ja ylläpito, sekä niska-hartia-kaulalihasten yläaukeamaa mobilisoivat ja vahvistavat sekä rentouttavat harjoitukset. Tarvittaessa leikkaushoidosta voi olla apua, mutta siihen turvaudutaan erittäin harvoin silloin, kun oireisto johtuu rakenteellisista syistä.


title: Ensiapu

text: Ensiapu tarkoittaa toimenpiteitä toisen ihmisen tai itsensä auttamiseksi onnettomuustilanteessa tai sairauskohtauksen sattuessa, ja sitä voi antaa ilman erityistä ammattitaitoa tai välineitä. Ensiaputilanteessa maallikko voi olla yhtä pätevä kuin sairaalamaailmaan tottunut lääketieteen ammattilainen. Onnettomuustilanteessa ensiapu on osa potilaan auttamista, johon kuuluvat lisäksi pelastaminen, hätäilmoituksen tekeminen, ensihoito ja jälkihoito.


title: Ensiapu

text: Hätäensiavulla tarkoitetaan henkeä pelastavaa toimintaa. Hätäensiavulla pyritään estämään potilaan menehtyminen eli turvaamaan loukkaantuneen hengitys, verenkierto ja tajunta siihen asti, kunnes ammattiapua saadaan paikalle. Äkillisesti elottomaksi menneen potilaan painelu-puhalluselvytys on yksi hätäensiavun muoto, muita tärkeitä ovat verenvuodon tyrehdyttäminen ja tajuttoman kylkiasento sekä vierasesineen poistaminen hengitysteistä.


title: Ensiapu

text: Mikäli ihmiselle tulee tukos tai verenvuoto aivojen verisuonistoon, aiheuttaa se aivoverenkierron häiriön, joka voi johtaa aivohalvaukseen. Tila voi hetkessä johtaa hengenvaaralliseen tilaan. Oireiden tunnistaminen ja varhainen hoitoon hakeutuminen on tärkeää. Oireina voi olla toispuolinen jalan tai käden voimattomuus ja tunnottomuus, vaikeutunut puhe- ja näkökyky, huimaus, pahoinvointi, nielemisvaikeudet, päänsärky sekä tajunnan tason muutokset.


title: Ensiapu

text: Ensiapu: Tunnista oireet. Soita heti hätänumeroon 112. Rauhoita autettavaa ja aseta hänet lepoon. Jos autettava menettää tajuntansa mutta hän hengittää normaalisti, aseta hänet kylkiasentoon. Jos autettava menee elottomaksi, aloita painelu-puhalluselvytys, rytmillä 30 painelua ja 2 puhallusta - Lue lisää aivoverenkierron häiriöistä painamalla vieressä oleva linkki: ensiapu


title: Ensiapu

text: Kun diabetesta sairastavan verensokeri laskee liian alas, syntyy diabeettinen šokki, joka voi olla hengenvaarallinen. Tunnista oireet: hikoilu, kalpeus, vapina, ärtymys, levottomuus, huimaus, sydämen tykytys, näläntunne, päänsärky, pahoinvointi, näön hämärtyminen ja kaksoiskuvat ja poikkeava käytös (esim. levottomuus, äkkipikaisuus). Pahimmassa tapauksessa diabetesta sairastava saa kouristuksia ja menee tajuttomaksi, jos verensokeri laskee hyvin alhaiseksi.


title: Ensiapu

text: Diabeettisen šokin ensiapu: Anna välittömästi sokeripitoista syötävää tai juotavaa, mikäli autettava on tajuissaan ja pystyy itse syömään tai juomaan. Tajuttomalle henkilölle ei saa antaa mitään suuhun. Mikäli autettava ei toivu 10 minuutissa tai hän menee tajuttomaksi, soita hätänumeroon 112. Käännä tajuton henkilö kylkiasentoon - Lue lisää diabeetikon heikotuksesta painamalla vieressä olevaa linkkiä: ensiapu


title: Ensiapu

text: Lisää ensiapuohjeita: ensiapu


title: Ensiapu

text: Muussa kuin hätätilanteessa annettu hoito ilman erityisiä apuvälineitä tai ammattiosaamista on myös ensiapua. Tällaisia tilanteita ovat pienet vammat ja sairauskohtaukset, jotka eivät johda elvytystilanteeseen tai välttämättä edes lisäavun tarpeeseen. Tärkeä asia kiireettömissä tilanteissa on huolehtia aseptiikasta eli puhtaudesta. Rauhallinen toiminta rauhoittaa myös potilasta. Likaiset haavat, runsaasti vuotavat haavat tai muu vaikea tilanne, jonka hoitoon pelkkä ensiapu ei riitä, ohjataan lääkärin hoitoon.


title: Ensiapu

text: Ensiapuvälineitä on monenlaisia, ja ne voivat olla pakattuna ensiapulaukkuun. Seuraava lista ensiapuvälineitä voisi olla esimerkiksi auton varustuksessa.Muiden muassa pelastuslaki ja tieliikennelaki velvoittavat jokaista kykyjensä mukaan auttamaan hätätilanteeseen joutunutta. Vaikka ensiapukoulutusta ei olisikaan, täytyy onnettomuuspaikalle saapuneen selvittää, onko kukaan hengenvaarassa ja tarvittaessa soittaa hätänumeroon 112.


title: Ensiapu

text: Ensiapua voi oppia ohjatusti mm. Punaisen Ristin ensiapukoulutuksessa. Ensiapuun voi osallistua onnettomuustilanteissa vapaaehtoisena palveluna myös Suomen Punaisen Ristin vapaaehtoinen pelastuspalvelu Suomessa.


title: Harry Potter ja viisasten kivi

text: Harry Potter ja viisasten kivi () on brittiläisen kirjailijan J. K. Rowlingin kirjoittaman "Harry Potter" -kirjasarjan ensimmäinen osa. Kirja kertoo nuoresta velhosta nimeltä Harry Potter. Kirjassa kerrotaan, kuinka Harry saa tietää olevansa velho, ystävystyy ja saa vihamiehiä Tylypahkan noitien ja velhojen koulussa sekä uhmaa ystäviensä Ron Weasleyn ja Hermione Grangerin avulla pahan velhon, lordi Voldemortin uudelleennousua.


title: Harry Potter ja viisasten kivi

text: Kirjan julkaisi 26. kesäkuuta 1997 lontoolainen kirjankustantamo Bloomsbury. Se sai heti suuren suosion. Rowlingin kirjoittaessa sarjan toista osaa nimeltään "Harry Potter ja salaisuuksien kammio" Harry Pottereita alettiin myydä Yhdysvalloissa ja myös muualla maailmalla. Kirja on käännetty useille kielille, ja siitä on tehty samanniminen pitkä elokuva.


title: Harry Potter ja viisasten kivi

text: Kirja-arvosteluissa kommentoitiin Rowlingin mielikuvituksen käyttöä, huumoria, yksinkertaisuutta, suoraa tyyliä ja älykästä juonta, vaikka muutamissa valitettiinkin, että viimeiset kappaleet näyttivät huolimattomasti kirjoitetuilta. Kirjoitustyyliä on verrattu Jane Austeniin, joka on Rowlingin lempikirjailijoita; Roald Dahliin, jonka valloittavat lastenkirjat ilmestyivät ennen Harry Potteria; sekä antiikin tarinankertojaan Homerokseen.


title: Harry Potter ja viisasten kivi

text: Muiden Harry Potter-kirjojen ohella "Harry Potter ja viisasten kiveä" kohtaan on esitetty arvostelua useiden uskonnollisten ryhmien keskuudessa, ja se jopa kielletty joissain maissa, koska kirjat "edistävät noituutta". Jotkut kristityt kommentaattorit ovat kuitenkin kirjoittaneet, että kirjat sisältävät esimerkkejä useista kristittyjen ihanteista, muun muassa itseuhrauksen mahdista ja tavoista, joilla ihmisten päätökset kuvastavat heidän persoonallisuuttaan. Kasvattajat pitävät "Harry Potteria ja viisasten kiveä" ja sen jatko-osia tärkeänä kannustajana kirjallisuusharrastukseen niiden suosion takia.


title: Harry Potter ja viisasten kivi

text: Kaikkien aikojen vaarallisin pimeyden velho Lordi Voldemort murhaa Lily ja James Potterin mutta katoaa yllättäen yrittäessään murhata heidän yksivuotisen poikansa Harryn. Kun velhomaailmassa juhlitaan Voldemortin kukistumista, Albus Dumbledore, Minerva McGarmiva ja puolijättiläinen Hagrid tuovat Harryn asumaan jästi-sukulaistensa luo.


title: Harry Potter ja viisasten kivi

text: Harry Potter asuu sukulaistensa, Vernon ja Petunia Dursleyn, luona, jotka eivät ole kertoneet Harrylle lähes mitään hänen kuolleista vanhemmistaan. Kun Harryn 11-vuotissyntymäpäivä lähestyy, hän alkaa saada kirjeitä tuntemattomalta lähettäjältä. Kirjeissä kerrotaan, että Harry on hyväksytty Tylypahkan noitien ja velhojen kouluun, sillä hän, kuten hänen vanhempansakin, omaa taikavoimia. Sitten Harry saa tietää, etteivät hänen vanhempansa kuolleetkaan auto-onnettomuudessa, kuten hänelle oli kerrottu, vaan että heidät murhasi paha velho Lordi Voldemort, joka oli terrorisoinut taikamaailmaa vuosia aikaisemmin. Voldemort ei kuitenkaan onnistunut tappamaan Harrya, vaan hän menetti ruumiillisen muotonsa ja jätti jälkeensä salaman muotoisen arven Harryn otsaan.


title: Harry Potter ja viisasten kivi

text: Rubeus Hagrid tulee hakemaan Harryn pois Dursleylta, jotka yrittävät estää Harryn pääsyn Tylypahkaan. Hagrid auttaa Harrya ostamaan koulutarvikkeita Viistokujalta, missä Harry saa tietää olevansa kuuluisa velhomaailmassa selvittyään hengissä Voldemortin murhayritykseltä. Myöhemmin Harry astuu Tylypahkaan vievään junaan, missä hän tapaa Ron Weasleyn, punatukkaisen pojan suurehkosta velhoperheestä, ja Hermione Grangerin, älykkään jästisyntyisen tytön. Kolmikosta tulee ystävyksiä ja he sotkeutuvat tapahtumiin, jotka liittyvät Tylypahkan linnaan kätkettyyn esineeseen: Viisasten kiveen, jolla voi muuttaa perusmetalleja kullaksi ja joka tuottaa elämän eliksiiriä. He päättelevät, että professori Severus Kalkaros aikoo varastaa kiven Voldemortille.


title: Harry Potter ja viisasten kivi

text: Vahvistettuaan, että kivi on vaarassa, Harry, Ron ja Hermione hälyttävät opettajat, jotka tyrmäävät sen mahdollisuuden, sillä kiveä suojaavat monet taiat ja esteet maanalaisessa kammiossa. Harry, Ron ja Hermione menevät kerberoksen vartioimasta ansaluukusta alas kammioon, missä he joutuvat erilaisten haasteiden koettelemaksi. Harry tekee viimeisen haasteen yksin ja saapuu kammioon, missä häntä odottaakin professori Orave eikä Kalkaros. Orave paljastaa Voldemortin kasvot hänen takaraivossaan. Harry saa kiven haltuunsa ja Orave yrittää surmata hänet, mutta kuolee itse, kun hän ei kestä kosketusta Harryn kanssa. Voldemortin henki kaikkoaa Oraven ruumiista.


title: Harry Potter ja viisasten kivi

text: Juteltuaan rehtori Albus Dumbledoren kanssa, Harry näkee taas ystävänsä ja joutuu viettämään kesän Dursleyn perheessä.


title: Harry Potter ja viisasten kivi

text: Harry Potter on orpo, jota Rowling kuvasi "ruipeloksi, mustahiuksiseksi, silmälasipäiseksi pojaksi, joka ei tiennyt olevansa velho". Rowling loi kirjasarjan juonen ja hahmot, mukaan lukien Voldemortin, kertoakseen kuinka Harry sattui joutumaan tilanteeseensa ja kuinka hänen elämänsä muuttui. Ensimmäistä kappaletta lukuun ottamatta kirjan tapahtumat sijoittuvat aikaan juuri ennen ja vuotta Harryn 11-vuotissyntymäpäivän jälkeen. Voldemortin hyökkäys aiheutti Harryn otsaan salamanmuotoisen arven, mikä tuottaa silmitöntä kipua Voldemortin ollessa lähellä tai tämän kokiessa voimakkaita tunteita. Harrylla on perinnöllinen taipumus huispaukseen ja hän pystyy muuttamaan ystäviensä mieltä vahvojen perusteiden avulla.


title: Harry Potter ja viisasten kivi

text: Petunia Dursley, Harryn äidin Lilyn sisar, on hoikka, pitkäkaulainen ja hevosennaamainen nainen. Hän kieltää olevansa sukua siskolleen, joka hänen mielestään oli kummajainen kuten miehensäkin. Petunian mies, Vernon Dursley on vankkarakenteinen mies, jonka kiukun puuskat peittävät ahtaan mielen ja kaiken epätavallisen pelon. Pariskunnan poika Dudley on ylipainoinen ja pilalle hemmoteltu kiusaaja.


title: Harry Potter ja viisasten kivi

text: Vaikka identtiset veljekset Fred ja George Weasley ovatkin koulun pilailijoita, he saavat silti hyviä arvosanoja kokeistaan ja ovat erinomaisia huispauksen pelaajia. Heidän pikkuveljensä Ron on Harryn ikäinen ja Rowling kuvaa häntä täydelliseksi parhaaksi ystäväksi, joka on "aina paikalla kun häntä tarvitsee". Ronilta puuttuu itsevarmuutta, koska hän on tottunut jäämään isoveljiensä varjoon, mutta hänen taitonsa ja rohkeutensa taikašakkipelissä, jossa kaikkien henget ovat vaarassa, auttavat Harrya läpi esteiden kohti viisasten kiveä.


title: Harry Potter ja viisasten kivi

text: Hermione Granger, jästipariskunnan tytär, on määräilevä tyttö joka osaa ilmeisesti suurimman osan oppikirjoista ulkoa. Rowling kuvailee Hermionen "erittäin viisaaksi, rehelliseksi ja kunnolliseksi" hahmoksi, jossa on "paljon epävarmuutta ja suuri pelko epäonnistumisesta huolimatta lukemisesta". Vaikka Hermione yrittääkin pitää Harryn ja Ronin poissa hankaluuksista, hän ystävystyy poikien kanssa, ja hänen taikuudentuntemuksensa ja analyyttisuutensa auttavat suuresti viisasten kiven löytämisessä.


title: Harry Potter ja viisasten kivi

text: Draco Malfoy on lipevä ja kalpea poika, joka puhuu kyllästyneesti. Hän rehentelee huispauskyvyillään ja väheksyy kaikkia, jotka eivät ole puhdasverisiä velhoja – ja velhoja, jotka eivät kannata samoja näkemyksiä kuin hän. Dracon vanhemmat olivat kannattaneet Voldemortia mutta vaihtoivat puolta pimeän lordin kukistuttua. Draco välttelee suoria yhteenottoja ja yrittää saada Harryn ja tämän ystävät vaikeuksiin.


title: Harry Potter ja viisasten kivi

text: Neville Longbottom on pyöreä ja ujo poika, joka unohtelee asioita niin paljon, että hänen isoäitinsä antaa hänelle muistipallon. Nevillen taikakyvyt ovat heikot, ja ne ilmestyivät vasta pelastamaan hänen henkensä 8-vuotiaana. Arkuudestaan huolimatta Neville pystyy taistelemaan ketä tahansa vastaan pienen kannustuksen avulla tai ajatellessaan sen olevan oikeaa ja tärkeää.


title: Harry Potter ja viisasten kivi

text: Professori Dumbledore, pitkä, hoikka mies, joka käyttää puolikuun muotoisia silmälaseja ja jolla on vyötäisille ylettyvät pitkät hopeiset hiukset ja parta; on Tylypahkan rehtori ja ainoa velho jota Voldemort on ikinä pelännyt. Dumbledorella, joka tunnetaan saavutuksistaan taikuuden parissa, kamarimusiikin kuuntelusta ja keilailusta, on vaikeuksia kieltäytyä karamelleista ja hänellä on erinomainen huumorintaju. Vaikkei hän otakaan kehuja vastaan, hän tietää kuinka viisas hän todella on. Rowling kuvaili häntä "hyvyyden perikuvaksi".


title: Harry Potter ja viisasten kivi

text: Minerva McGarmiwa, pitkä, ankarannäköinen nainen, jolla on mustat tiukalle nutturalle sidotut hiukset; opettaa muodonmuutoksia ja muuttaa itsensä joskus kissaksi. Hän on vastuussa Rohkelikko-tuvasta ja, toisin kuin professori Kalkaros, hän ei suosi oman tupansa oppilaita, mutta auttaa kyllä rohkelikkolaisia, jos he apua tarvitsevat.


title: Harry Potter ja viisasten kivi

text: Vääntelehtivä ja änkyttävä professori Orave opettaa Tylypahkassa pimeydenvoimilta suojautumista. Hän oli aikoinaan viisas oppinut, mutta hänen hermonsa kärsivät vampyyrien kohtaamisen jälkeen. Orave käyttää turbaania peittääkseen takaraivostaa ulos tunkevat Voldemortin kasvot.


title: Harry Potter ja viisasten kivi

text: Professori Kalkaros, jolla on koukkunenä, kalpea iho ja rasvaiset hiukset, opettaa taikajuomia Tylypahkan velhokoulussa mutta on aina himoinnuut pimeydenvoimilta suojautumisen opettajan paikkaa. Kalkaros suosii oman tupansa Luihuisen oppilaita ja käyttää kaikki mahdolliset tilaisuudet nöyryyttääkseen muita, erityisesti Harrya. Harryn arpea on alkanut sattua usein Kalkaroksen ollessa lähistöllä, minkä takia Harry ja hänen ystävänsä pitävät Kalkarosta Voldemortin yhtenä seuraajana. Kalkaros oli kuitenkin kokoajan suojellut Viisasten kiveä ja oli yrittänyt estää professori Oravea varastamasta sitä.


title: Harry Potter ja viisasten kivi

text: Hagrid, joka on lähes 3,7 metriä pitkä ja jolla on pitkät takkuiset hiukset ja parta, erotettiin Tylypahkasta kolmantena vuonnaan ja hänen taikasauvansa katkaistiin kahtia, mutta professori Dumbledore antoi hänen jäädä koulun tilusten ja avainten vahdiksi. Hagrid on suunnattoman lojaali Dumbledorelle ja ystävystyy nopeasti Harryn, Ronin ja Hermionen kanssa.


title: Harry Potter ja viisasten kivi

text: Tylypahkan vahtimestari, Voro tuntee koulun jokaisen salakäytävän, paremmin kuin kukaan muu koulussa (jollei lasketa Fred ja George Weasleytä) ja hänen kissansa Norriska auttaa häntä oppilaiden metsästyksessä. Tylypahkan henkilökuntaan kuuluvat myös: Puuskupuhia johtava lyhyt ja paksu yrttitiedon opettaja, professori Verso; Korpinkynttä johtava pieni ja innokas loitsujen opettaja, professori Lipetit, joka on erittäin ystävällinen Harrya kohtaan. Horroksessa olevan oloinen taikuudenhistorian opettaja, professori Binns, aave joka ei huomannut kuolemaansa; sekä Matami Huiski, huispaustuomari, joka on ankara mutta harkitseva, metodinen opettaja. Räyhähenki Riesu vaeltelee koulun käytävillä aiheuttaen kaaosta millä tahansa keksimällään tavalla.


title: Henkivartija

text: Henkivartijalla tarkoitetaan Suomessa vartioimisliikkeen vartijaa, poliisia tai muuta viranomaista, joka toimii henkilösuojaustehtävässä.


title: Henkivartija

text: Vartijan suorittama henkilösuojaustehtävä on yksi yksityisistä turvallisuuspalveluista annetussa laissa vartioimisliikkeille kuuluvista työtehtävistä eli jos tehtävää suorittaessa suorittaja saa korvausta työstään, kuuluu tehtävä vartioimisliikkeelle. Henkilösuojaustehtävä voi koskea tiettyä henkilöä tai pientä ryhmää, ja siitä on tehtävä toimeksiantosopimus. Suomessa henkilönsuojausta suorittavalla vartijalla ei ole erityisiä oikeuksia, mutta hän voi käyttää esimerkiksi kaikille kuuluvaa hätävarjeluoikeutta itsensä tai toisen suojaamiseksi.


title: Henkivartija

text: Elokuvissa henkivartijan tehtävistä annetaan hyvin vauhdikas kuva. Autoilla ajetaan lujaa, aseet ovat aina mukana ja suojausta suoritetaan isolla joukolla näyttävästi. Suomen olosuhteissa aseita harvemmin edes pidetään mukana.


title: Henkivartija

text: Yhdysvalloissa presidentin henkeä vartioi salainen palvelu ("Secret Service"), jonka toimista huolimatta muutamia presidenttejä on murhattu. Toimintaan kuuluu myös presidentin vierailupaikkojen tarkistaminen etukäteen muun muassa pommien etsimiseksi. Myös sotilaallisia henkivartijoita on, joskin henkivartiokaartien rooli on muuttunut seremonialliseksi.


title: Henkivartija

text: Tunnettuja henkivartiokaarteja ovat muun muassa natsi-Saksan SS Leibstandarte Adolf Hitler, Sveitsiläiskaarti ja Venäjän keisarillinen kaarti (1721-1917), jonka riveissä aloitti sotilasuransa myös Suomen marsalkka C. G. E. Mannerheim.


title: Henkivartija

text: Yleisesti ottaen tärkeimmiksi henkivartijan ominaisuuksiksi muodostuukin suunnitelmallisuus, havaintojen tekeminen, reagointikyky, paikallistuntemus ja monipuolisuus (ajoneuvojen hallinta, ensiapu, kielitaito). Alalla toimii myös paljon henkivartijakoulutusta antavia yrityksiä, mutta tällaisilla koulutuksilla harvoin on vaikutusta työllistymiseen. Henkivartijamarkkinat Suomessa ovat pienet, ja ammatissa kokopäiväisesti toimivia henkivartijoita lienee yksityisellä sektorilla alle kymmenen henkeä.


title: Huispaus

text: Huispaus () on kirjailija J. K. Rowlingin kehittämä kuvitteellinen urheilulaji, joka esiintyy Harry Potter -kirjasarjassa. Velhot ja noidat pelaavat huispausta lentäväksi loihdituilla luudilla ovaalin muotoisella kentällä. Huispauksessa toisiaan vastaan ottelee kaksi seitsenhenkistä joukkuetta. Pelissä on neljä palloa, joista kolme lentää itsekseen. Maalit lauotaan maalisalkojen vanteisiin, joita on kummallakin puolella kolme.


title: Huispaus

text: Kuvittellisesta palloilulajista on kehitetty myös samanniminen oikea urheilulaji. Pelissä kuljetetaan kaatoa luuta jalkojen välissä tarkoituksena saada se vastustajan maalirenkaiden läpi, fyysinen kontakti on sallittu ja säännöt ovatkin paljolti samankaltaiset kuin kirjoista tutussa huispauksessa. Laji on hyvin nuori, mutta se on todella suosittua etenkin englantia puhuvien maiden opiskelijoiden keskuudessa . Huispauksesta on myös järjestetty maaotteluita.


title: Huispaus

text: Lajin suomenkielisen nimen "huispaus" kehitti romaanien kääntäjä Jaana Kapari. Hän on selittänyt, että sana "huispaus" tulee sanoista "huis" (luudan viuhahtaessa ohi) ja "sieppaus", josta on otettu sanan loppu "-paus". Yhdistettäessä sanoista tulee huispaus.


title: Huispaus

text: Vuonna 2001 ilmestyi Rowlingin kirjoittama oheiskirja "Huispaus kautta aikojen", jonka myyntitulot lahjoitettiin Comic Relief -järjestön kautta hyväntekeväisyyteen. Kirjassa käsitellään muun muassa huispauksen historiaa ja sääntöjä sekä Britteinsaarten huispausjoukkueita.


title: Huispaus

text: Huispausta pelataan lentävillä luudilla. Hyviä ja samalla kalliita luutamerkkejä ovat Rowlingin mukaan ainakin Tulisalama ja Nimbus.


title: Huispaus

text: Kaato ("Quaffle") on kahdentoista tuuman kokoinen (pelin suurin), tulipunainen nahkapallo. Kaato on valmistettu raudasta, mutta päällystetty nahalla. Kaadossa on epämääräisiä lommoja. Kaadolla on tarkoitus tehdä maaleja ja se on tarttumaloitsulla loihdittu tarttumaan pelaajien käsiin. Tosin kaato putoaa paljon hitaammin kuin lentää. Ennen kaadossa oli raksi tai otekotelot, mutta kun tarttumaloitsut kehittyi, niitä ei tarvittu enää. Huispauspelissä kaatoja on vain yksi.


title: Huispaus

text: Ryhmyjä ("Bludgers") on pelissä kaksi, joista kummatkin ovat kymmenen tuumaa halkaisijaltaan ja tehty raudasta. Ne hyökkäävät puolueettomasti lähimmän pelaajan kimppuun yrittäen pudottaa tämän luudaltaan.


title: Huispaus

text: Kultasieppi, yleisemmin pelkkä sieppi ("Snitch") on suuren saksanpähkinän kokoinen ja äärimmäisen vikkelä kultainen pallo. Se on loihdittu väistelemään pelaajia lentäen siivillään niin kauan kuin mahdollista. Peli päättyy yleisesti siepin kiinniottoon. Vaikka siitä saa 150 pistettä, ei sen nappaava joukkue aina voita. Siepillä on lihasmuisti, eli kun sitä ensimmäisen kerran koskettaa paljain käsin, se tunnistaa sieppaajansa eikä yritä karkuun enää koskaan. Siepit valmistetaan ja sitä käsitellään ennen peliä vain hanskat kädessä jotta se tunnistaisi vain sen siepanneen etsijän. Kirjassa Harry Potter ja kuoleman varjelukset Harry saa perintönä Dumbledorelta siepin, jonka käyttötarkoituksen älysi vasta koskettaessaan huulillaan sieppiä, viitaten tapaan jolla hän sai sen ensimmäistä kertaa kiinni – melkein nielaisemalla sen.


title: Huispaus

text: Huispausjoukkueessa on 7 pelaajaa:


title: Huispaus

text: Joukkueessa on 3 jahtaajaa eli maalintekijää tai hyökkääjää. Jahtaajien tehtävä on syötellä kaatoa toisilleen ja päästä vastustajan maalitolppien luokse. Noin kuusitoistametristen tolppien päässä on renkaat, joista johonkin kaato on heitettävä. Maalista saa 10 pistettä.


title: Huispaus

text: Joukkueessa olevat kaksi lyöjää eli puolustajaa yrittävät lyödä nelinpelimailoja muistuttavilla puumailoillaan rautaisia ryhmyjä pois omien pelaajien läheltä vihollisten lähelle. Ryhmyn osuma voi olla tappava, vaikka kuolema on hyvin harvinainen tapaus huispauksessa.


title: Huispaus

text: Pitäjä eli maalivahti pysyttelee koko ajan maalisalkojen lähettyvillä ja estää toista joukkuetta tekemästä maalia. Heitä on kussakin joukkueessa yksi.


title: Huispaus

text: Etsijän tehtävä on etsiä pienen pientä kultaista lentävää palloa, kultasieppiä. Peli päättyy kultasiepin nappaukseen, mutta nappaavan etsijän joukkue ei voita, mikäli vastustaja johtaa yli 15 maalilla (150 pistettä), koska siepin nappaamisesta saa vain 150 pistettä. Esimerkiksi 422. huispauksen maailmanmestaruuskisoissa Irlanti voitti Bulgarian lukemin 170–160, vaikka Bulgarian etsijä Viktor Krum nappasikin siepin.


title: Huispaus

text: Peli alkaa alkuvihellyksestä ja päättyy siepin nappaamiseen, josta siepin napannut joukkue saa 150 pistettä.


title: Huispaus

text: Mikäli toisen joukkueen pelaaja loukkaantuu, ottelu ei pääty ennen kuin sieppi on napattu. Lukuun ottamatta tilanteita, joissa joukkueen kapteeni päättää luovutuksesta tai molempien joukkueen kapteenit tasapelistä.


title: Huispaus

text: Huispauksessa on mahdollista tehdä kaiken kaikkiaan 700 erilaista virhettä. Kaikki nuo virheet tehtiin vuoden 1473 huispauksen maailmanmestaruussarjan ottelussa. Kyseisessä ottelussa nähtiin myös huispauksessa erittäin harvinainen lyöjien välinen tappelu, jossa toinen pelaajista sai surmansa. Toisen joukkueen pelaaja kuoli tiettävästi myöhemmin Azkabanin velhovankilassa.Tylypahkan sisäoppilaitoksessa on koulun tupien joukkueiden välinen huispauspelisarja. Ensimmäisen luokan oppilaat eivät saa liittyä joukkueeseen. Harry Potter on yksi harvinaisista poikkeuksista. Harryn neljäntenä kouluvuonna ei pelattu huispausta kolmivelhoturnajaisten takia.Ennen Harryn kouluaikoja Rohkelikossa pelasivat muun muassa


title: Huispaus

text: Ennen Harryn kouluaikoja Luihuisessa pelasivat muun muassa


title: Huispaus

text: Otteluiden tuomarina toimii lentämisen opettaja matami Huiski. Ensimmäisessä kirjassa tuomarina toimi yhden ottelun ajan Severus Kalkaros. Lee Jordan selosti otteluita aina kouluvuosiensa loppuun asti. Kun hän lopetti koulunsa, selostajina ovat toimineet muun muassa Zacharias Smith ja Luna Lovekiva.


title: Sojourner Truth

text: Sojourner Truth (itse annettu nimi vuonna 1843, alun perin Isabella Bomefree, myöhemmin Baumfree; s. 1797? – k. 26. marraskuuta 1883) oli orjana syntynyt orjuutta vastustaneen liikkeen eli abolitionismin ja naisasialiikkeen näkyvä hahmo 1800-luvun Yhdysvalloissa.


title: Sojourner Truth

text: Isabella Bomefree syntyi New Yorkin osavaltiossa, ja myytiin kolmeen kertaan uudelle omistajalle jo ennen kuin täytti 15 vuotta. Vuosina 1815-1826 hän synnytti viisi lasta, ja vuonna 1826 pakeni nuorimmaisensa kanssa Kanadaan Seuraavana vuonna New Yorkin osavaltio poisti orjuuden vuoden 1799 jälkeen syntyneiltä, ja Isabella palasi sinne. Hänen poikansa Peter myytiin laittomasti Alabamaan, ja Isabella haastoi pojan myyneen isännän oikeuteen saadakseen poikansa takaisin. Tämä oli yksi ensimmäisistä oikeusjutuista, joissa musta nainen asettui valkoista miestä vastaan ja voitti.


title: Sojourner Truth

text: Isabella muutti poikansa kanssa New York Cityyn vuonna 1829, ja tutustui paikallisiin kristittyihin aktivisteihin. Vuonna 1843 hän otti nimekseen Sojourner Truth. Myöhemmin hänestä tuli tunnustettu abolitionismiliikkeen puhuja. Hänen tunnetuin puheensa on "Ain't I a Woman?" (Enkö minä ole nainen?), jonka Truth piti Ohion naisten oikeuksia käsitelleessä konventissa vuonna 1851.


title: Sojourner Truth

text: Sojourner Truth oli yksi ensimmäisistä, joka yhdisti mustien oikeudet ja naisten oikeudet. Hän puhui orjuutta vastaan, pyrki hankkimaan asuntoja vapautetuille orjille, edisti vankilauudistusta ja vastusti kuolemanrangaistuksia. Yhdysvaltojen sisällissodan aikana Truth oli mukana värväämässä mustia joukkoja orjuutta vastustavan Pohjoisen puolelle.


title: Sojourner Truth

text: Vuonna 1883 Sojourner Truth kuoli ja haudattiin Battle Creekiin Michiganin osavaltiossa. Seuraavana vuonna ilmestyi hänen matkakumppaninsa toimittava elämäkerta Narrative. Vuonna 1997 NASA antoi Mars-laskeutujansa Mars Pathfinderin viemälle planeettakulkijalle hänen mukaansa nimen Sojourner.


title: Germaine Greer

text: Germaine Greer (s. 29. tammikuuta 1939, Melbourne) on australialainen kirjoittaja ja radiotoimittaja, jota monet pitävät yhtenä 1900-luvun näkyvimmistä feministeistä. Hän nousi maailmanmaineeseen 1970-luvulla teoksellaan "Haluan olla nainen".


title: Germaine Greer

text: Greer syntyi ja kasvoi Melbournessa, ja opiskeli Melbournen yliopistossa englantia, ranskaa ja kirjallisuutta. Valmistuttuaan hän muutti Sydneyyn, jossa liittyi vasemmistointellektuellien anarkistien ryhmään. Greer opetti Sydneyn yliopistossa ja sai stipendin, jonka turvin matkusti Englantiin Cambridgen yliopistoon. Vuonna 1968 Greer väitteli Elisabet I:n ajan näytelmäkirjallisuudesta ja aloitti opettamisen Warwickin yliopistossa Coventryssä. Vuonna 1970 ilmestyneen teoksensa "Haluan olla nainen" menestyksen turvin Greer luopui vakinaisesta yliopistovirasta 1972, ja elätti itsensä vapaana kirjailijana ja toimittajana. Hän on tehnyt akateemista työtä kirjojensa rinnalla, ja vuonna 1989 hän palasi Cambridgeen Newnham Collegeen ja työskentelee myös Warwickissa professorina.


title: Germaine Greer

text: Greer on tuonut teoksissaan esille väitettä, että avioliitto orjuttaa naisen. Hän on myös kartoittanut yhteiskunnassa esiintyvää naisvihaa. Yleisistä feministien näkemyksistä Greer poikkeaa siinä, että hän näkee paluun suurperheisiin olevan ratkaisu naisten asemaan.


title: Gro Harlem Brundtland

text: Gro Harlem Brundtland (s. 20. huhtikuuta 1939 Bærum) on norjalainen työväenpuolueen poliitikko, joka toimi Norjan pääministerinä 1981, 1986–1989 ja 1990–1996.


title: Gro Harlem Brundtland

text: Hän on saanut lääketieteellisen koulutuksen ja valmistunut Harvardin yliopistosta vuonna 1965. Vuodet 1974–1979 hän toimi Norjan ympäristöministerinä. Hänestä tuli maan ensimmäinen naispääministeri helmikuussa 1981. Hänen ensimmäisessä hallituksessaan oli kahdeksan naisministeriä kahdeksastatoista.


title: Gro Harlem Brundtland

text: Brundtland nousi yllättäen pääministeriksi, kun Odvar Nordli vetäytyi syrjään vuoden 1981 alussa. Brundtlandin ensimmäinen hallitus oli lyhytaikainen, mutta hän toimi pääministerinä myöhemmin vielä kaksi kertaa: 9. toukokuuta 1986 – 16. lokakuuta 1989 ja 3. marraskuuta 1990 – 25. lokakuuta 1996. Hän oli tarmokas ja voimakastahtoinen toimija. Hän esimerkiksi toimi päättäväisesti, kun hänen miehensä vuonna 1983 putosi purjeveneestä mereen voimakkaassa aallokossa. Usean tunnin kamppailun ansiosta hän pelasti sekä miehensä että veneen.


title: Gro Harlem Brundtland

text: Brundtland nousi kansainvälisesti merkittävään asemaan toimiessaan 1980-luvulla Yhdistyneiden kansakuntien ympäristön ja kehityksen maailmankomission eli Brundtlandin komission puheenjohtajana. Komissio pyrki julkituomaan kestävän kehityksen käsitettä ja julkaisi raporttinsa "Yhteinen tulevaisuutemme" huhtikuussa 1987.


title: Gro Harlem Brundtland

text: Toukokuussa 1998 Gro Harlem Brundtlandista tuli Maailman terveysjärjestön pääjohtaja. Hänen seuraajakseen tuli 21. heinäkuuta 2003 Lee Jong-wook.


title: Gro Harlem Brundtland

text: Maailman terveysjärjestön pääjohtajuuden jälkeen Brundtland toimi jonkin aikaa Harvardissa vierailevana opettajana. Tammikuussa 2006 Gro Harlem Brundtlandia ehdotettiin seuraavaksi YK:n pääsihteeriksi.


title: Gro Harlem Brundtland

text: Asuessaan Ranskassa vuoden 2007 loppupuolella Brundtland joutui kritiikin kohteeksi, koska hän oli käynyt leikkauksessa julkisessa sairaalassa Norjassa. Pysyvästi ulkomailla asuvalla norjalaisella ei ole oikeutta käyttää Norjan julkisia terveyspalveluja. Brundtland vastasi kritiikkiin maksamalla leikkauksensa ja muuttamalla takaisin Norjaan.


title: Gro Harlem Brundtland

text: Myös Brundtlandin toimintaa Pepsi-yhtiön konsulttina vuonna 2007 on arvosteltu terveysvalistajana toimineelle sopimattomaksi.


title: Gro Harlem Brundtland

text: Joukkomurhaaja Anders Behring Breivik oli suunnitellut surmaavansa 22. heinäkuuta 2011 tekemällään operaatiolla myös Brundtlandin. Breivik tuli kuitenkin Utøyan saarelle pari tuntia Brundtlandin poistumisen jälkeen.


title: Markku

text: Markku on suomalainen miehen etunimi. Nimipäivää Markut viettävät 25. huhtikuuta. Markku on muunnos latinalaisperäisestä nimestä Marcus, joka tulee antiikin roomalaisten Mars-jumalasta. Muita Suomessa yleisiä saman nimen muunnelmia ovat Marko ja Markus.


title: Markku

text: Väestörekisterikeskuksen mukaan Markku-nimisiä oli merkitty Suomessa väestötietojärjestelmään vuoden 2009 loppuun mennessä kaikkiaan 48 856. Määrässä ovat mukana myös jo kuolleet henkilöt. Lisäksi mukana ovat kaikki Suomessa annetut etunimet, siis kaksinimisiltä kaksi ja kolminimisiltä kolme nimeä, mutta sillä ei Markun osalta ole kovin suurta merkitystä, sillä Markku on harvoin muuna kuin kutsumanimenä. Markkua ehdotettiin lisättäväksi nimipäiväkalenteriin jo vuonna 1879, mutta ehdotus toteutui vasta vuonna 1929. Tämän jälkeenkin nimi pysyi melko harvinaisena yli vuosikymmenen, mutta muutaman vuoden aikana sota-ajasta lähtien se koki poikkeuksellisen nopean suosion nousun. Markku oli suosittu nimi 1940-luvun puolivälistä 1970-luvulle, ja 1950-luvun alkupuolella se oli Suomen toiseksi suosituin pojan ensimmäinen etunimi Karin jälkeen. Eniten Markkuja on syntynyt vuonna 1950, jolloin syntyi 2 287 Markkua. 1980-luvulta 2000-luvun alkuvuosiin asti Markku oli todella harvinainen nimivalinta, mutta 2010-luvulla sen suosio on kääntynyt lievään nousuun. Lokakuussa 2014 julkaistun tilaston mukaan Markku on Suomen kymmenenneksi yleisin kutsumanimi.


title: Markku

text: Markku-nimen kantajilla on oma yhdistys, Suomalainen Markku-liitto, joka on perustettu heinäkuussa 1996 Noormarkussa. Markku-liitto on Suomen suurin etunimiyhdistys noin 1 700 jäsenellään. Vuotuisessa juhlatilaisuudessa 25. huhtikuuta Markku-liiton henkisessä kotipaikassa Porin kaupungin Noormarkun kaupunginosan Söörmarkun kylässä valitaan uusi Vuoden Markku sekä lyödään uudet ”Söör Markut”. 30. elokuuta 2008 Markku-liiton järjestämässä kokoontumisessa Helsingin Senaatintorilla saavutettiin uusi maailmanennätys samannimisten henkilöiden kokoontumisessa yhteen paikkaan. Senaatintorille kokoontui 1 281 henkilöpaperien avulla nimensä todistanutta Markkua. Markut löivät aiemman vastaavan ennätyksen, joka oli Mohammed-nimisten ihmisten kokoontuminen Dubaissa, noin 200:lla. Voidaan ajatella, että tämän ennätyksen lyönnin arvoa lisäsi se, että Mohammed on maailman yleisin etunimi (kymmeniä miljoonia) ja Markku käytössä melkein pelkästään Suomessa (noin 30 000).


title: Markku

text: Sukunimenä Markku oli vuonna 2010 76:lla, Markkunen 22:lla ja Markkula 1 080 henkilöllä.


title: Länsimaisen filosofian historia

text: Länsimaisella filosofialla on pitkä historia, joka kytkeytyy muiden tieteiden ja erityisesti luonnontieteiden kehitykseen. Se jaetaan ylätasolla tyypillisesti kolmeen jaksoon – antiikkiin, keskiaikaan ja uuteen aikaan. Antiikin filosofian aika kesti Rooman valtakunnan kukistumiseen, ja siihen sisältyvät muun muassa kaikki kuuluisat kreikkalaiset filosofit. Keskiaika kesti renessanssiin tai 1300-luvun loppupuolelle saakka. Termiä ”uuden ajan filosofia” käytetään monilla tavoilla, mutta yleisesti se sisältää kaiken keskiajan lopusta 1900-luvun alkupuolelle. Nykyfilosofiaan kuuluu filosofinen kehitys 1900-luvulta nykypäiviin.


title: Länsimaisen filosofian historia

text: Länsimaisen filosofian historian katsotaan yleisesti saaneen alkunsa Joonian kreikkalaisissa siirtokunnissa Vähässä-Aasiassa miletoslaisen Thaleen myötä. Hän vaikutti noin vuoden 585 eaa. aikoihin. Hän katsoi kaiken saaneen alkunsa vedestä. Hänen tunnetuimpia oppilaitaan ja seuraajiaan olivat Anaksimandros ja Anaksimenes.


title: Länsimaisen filosofian historia

text: Seuraavien vuosisatojen aikana eri puolelle kreikankielistä maailmaa ilmaantui erilaisia ajattelijoita ja koulukuntia, joista merkittävimpiä olivat Herakleitos, joka painotti kaiken muuttuvaisuutta ja kaoottista luonnetta; Anaksagoras, joka katsoi kaiken olevan niin järjestyksessä, että sitä täytyy ohjata jonkinlaisen Mielen; pluralistit ja atomistit, kuten Empedokles, Leukippos ja Demokritos, jotka pyrkivät ymmärtämään kaikkeutta osiensa kokonaisuutena; sekä elealaiset Parmenides ja Zenon, jotka kummatkin katsoivat, että kaikkeus on yksi ja muutos on mahdotonta. Näiden lisäksi vaikuttivat sofistit, ammattimaiset kiertelevät opettajat, joiden kiinnostus varsinaiseen filosofiaan vaihteli. He saivat, mahdollisesti epäoikeudenmukaisesti, maineen, jonka mukaan heille totuus oli vain mielipide ja että he pyrkivät vain opettamaan ihmisiä todistamaan oikeaksi minkä tahansa mielipiteen nämä vain halusivat.


title: Länsimaisen filosofian historia

text: Ennen pitkää tämä filosofinen liikehdintä keskittyi Ateenaan, josta oli tullut Kreikan hallitseva kaupunkivaltio. Ateenan moniin filosofikouluihin tuli oppilaita jopa Roomasta saakka. On keskusteltu paljon siitä, miksi ateenalainen kulttuuri rohkaisi filosofiaa. Erään suositun teorian mukaan tämä johtui siitä, että Ateenassa oli käytössä suora demokratia, joka velvoitti vapaat miespuoliset kansalaiset osallistumaan yhteisten asioiden hoitoon. Platonin kirjoituksista tiedetään, että monet sofistit ylläpitivät puhuja- ja väittelykouluja, olivat yhteisön arvostettuja jäseniä ja ansaitsivat opetuksestaan hyvin. Tiedetään myös, että puhujilla oli suuri vaikutus Ateenan politiikkaan ja historiaan. Toisen teorian mukaan filosofian kehitys oli osittain seurausta orjatyövoiman käytöstä – orjat tekivät raskaat työt, jotka muuten olisivat olleet miespuolisten kansalaisten tehtäviä. Näin nämä miehet olivat vapaita osallistumaan kansankokouksiin ja käyttämään suuria määriä aikaa keskusteluihin paitsi yhteiskunnallisista myös yleisemmistä filosofisista kysymyksistä. Joka tapauksessa vallankäyttö tällaisessa kaupunkivaltiossa vaati puhujantaitoa ja sivistystä, jonka avulla toisten vakuuttaminen oman asian taakse oli mahdollista. Koska väittelyiden voittaminen johti valtaan ja tämä puolestaan vaurauteen, puhujantaitoja haluttiin kehittää ja opettajille maksettiin hyvin.


title: Länsimaisen filosofian historia

text: Avainhahmo kreikkalaisen ajattelun kehittämisessä oli Sokrates, joka opiskeli monen sofistin alaisuudessa ja luettiin itsekin aluksi sofisteihin. Kerrotaan, että hän vietti tämän jälkeen suuren osan elämästään houkutellen ateenalaisia keskusteluihin, joissa hän pyrki määrittämään, oliko kenelläkään hänen keskustelukumppaneistaan todella tietoa siitä mistä he puhuivat, erityisesti silloin kun he puhuivat tärkeistä asioista kuten oikeudenmukaisuudesta, kauneudesta ja totuudesta. Sokrates ei kirjoittanut mitään, mutta innoitti useita oppilaita. Vanhalla iällään hän joutui niiden vihamielisyyden kohteeksi, jotka eivät erottaneet sofistiikkaa ja filosofiaa ja katsoivat näiden tuhoavan kaupungin moraalin. Näin Sokrates teloitettiin vuonna 399 eaa.


title: Länsimaisen filosofian historia

text: Tiettävästi ensimmäisenä sanoja ”filosofia” ja ”filosofi” käytti Pythagoras. Sokrates ja hänen oppilaansa vakiinnuttivat termien käytön. Sokratesta edeltäneitä filosofeja kutsutaan esisokraatikoiksi. Sokrateen merkittävin oppilas oli Platon, joka kirjoitti joukon filosofisia dialogeja käyttäen opettajansa menetelmiä ongelmien lähestymiseksi. Platonin keskeinen ajatus on ideaoppi, jonka mukaan ikuiset ideat ovat maan päällä havaitsemiamme asioita aidompia ja todellisempia. Platon perusti Ateenan Akatemian. Hänen maineikkain oppilaansa oli Aristoteles. Aristoteles tunnetaan ennen kaikkea metafysiikastaan ja logiikastaan.


title: Länsimaisen filosofian historia

text: Antiikin kreikan kultakauden ja helleenisen ajan filosofisia suuntauksia olivat Platonin akatemialaisuus ja Aristoteleen peripateettisen koulukunnan lisäksi kyynisyys, stoalaisuus, epikurolaisuus ja skeptisyys. Siirryttäessä roomalaiselle kaudelle tärkeimmiksi muodostuivat stoalaiset, epikurolaiset ja uusplatonistiset koulukunnat. Esimerkiksi keisari Marcus Aurelius oli myös stoalainen filosofi.


title: Länsimaisen filosofian historia

text: Ateenan filosofikoulut lakkautettiin antiikin ajan lopulla uskonnolle vaarallisina.


title: Länsimaisen filosofian historia

text: Keskiajan filosofia käsittää tuhatvuotisen ajanjakson Augustinuksesta (350-luku) Vilhelm Occamilaiseen (1350-luku). Keskiajan filosofia perustui pitkälti Platonin ja Aristoteleen teoksiin, joihin pohjautuva ajattelu kukoisti ensin islamilaisessa maailmassa, siirtyäkseen sitten läntiseen Eurooppaan.


title: Länsimaisen filosofian historia

text: Keskiajan filosofia oli pääasiassa uskonnollispainotteista. Keskiaikaisissa yliopistoissa harjoitettiin ennen kaikkea teologiaa, ja filosofia oli alistettu teologian aputieteeksi. Yksi vallitsevista keskiaikaisista filosofisista suuntauksista oli skolastiikka, jossa Raamatun oppeja pyrittiin todistamaan oikeiksi järjen avulla. Aluksi keskiaikaiset filosofit yrittivät tukea Raamattua platonismilla (kuten Augustinus), mutta epäonnistumisten jälkeen monet (kuten Tuomas Akvinolainen) päätyivät aristotelismiin.


title: Länsimaisen filosofian historia

text: Vastaavasti islamilaisessa maailmassa oppineet pyrkivät yhdistämään Koraanin opetuksia aristotelismiin. Tällaista islamilaista skolastiikkaa edustivat muun muassa Averroës (Ibn Rušd) ja Avicenna (Ibn Sina). Juutalaista skolastiikka edusti muun muassa Maimonides (Moshe ben Maimon). Näillä töillä oli merkittävä vaikutus myös länsieurooppalaiseen ajatteluun.


title: Länsimaisen filosofian historia

text: Skolastinen filosofia oli keskittynut ennen kaikkea Jumalan olemassaoloon ja luonteeseen, ja se pyrki soveltamaan aristoteelista logiikkaa kaikilla elämänalueilla. Ensimmäisiä argumentteja Jumalan olemassaolon todistamiseksi oli ontologinen argumentti, jonka kehitti Anselm Canterburylainen. Se määritteli Jumalan täydelliseksi olennoksi. Koska olemassaolo on hyvää, ja Jumalalla on hyvyys, siksi hänen täytyy olla olemassa. Toinen merkittävä keskiaikainen jumalatodistus oli kosmologinen argumentti, jonka kehitti Tuomas Akvinolainen. Sen mukaan kaikella olevalla täytyi olla syy. Näin kaikella aiheutetulla tai luodulla täytyy olla ei-aiheutettu tai ei-luotu ensimmäinen syy, joka on Jumala.


title: Länsimaisen filosofian historia

text: Muita merkittäviä keskiaikaisia filosofeja olivat muun muassa Pierre Abélard, Duns Scotus ja Vilhelm Occamilainen.


title: Länsimaisen filosofian historia

text: Uuden ajan filosofian voidaan katsoa alkaneen renessanssin aikana sellaisten nimien kuin Erasmus Rotterdamilainen, Francis Bacon ja Galileo Galilei myötä. He edustavat humanismin ja empirismin nousua skolastisen perinteen sijasta. 1600-luvun filosofiaa hallitsi pyrkimys järjestää filosofia rationaalisille, skeptiselle, loogiselle ja aksiomaattiselle perustukselle. Tällaista filosofista työtä tekivät muun muassa René Descartes, Blaise Pascal ja Thomas Hobbes. 1600-luvun filosofit pyrkivät usein yhdistämään uskonnollisia ajatuksia filosofiseen kehykseen, ja saattoivat omaksua dualistisen ajattelumaailman välttääkseen ateismin. Tällaisen vastakohdaksi muodostui monismi, jota kannattivat muun muassa George Berkeley ja Baruch Spinoza.


title: Länsimaisen filosofian historia

text: 1700-luvun filosofia käsittää valistukseksi kutsutun aikakauden pääosan ja keskittyy järjestelmällisen empirismin nousuun, joka seurasi Isaac Newtonin luonnonfilosofiasta. Valistukseen kuuluvat muun muassa Denis Diderot, Voltaire ja Jean-Jacques Rousseau, ja se kulminoituu Immanuel Kantissa ja Yhdysvaltain itsenäisyysjulistuksen hengessä vaikuttaneessa amerikkalaisessa poliittisessa filosofiassa.


title: Länsimaisen filosofian historia

text: 1800-luvulla filosofit omaksuivat ajatukset sisäsyntyisestä järjestyksestä Goetheltä ja kantilaisesta metafysiikasta. Merkittävimpiä filosofisia suuntauksia oli niin sanottu saksalainen idealismi, jonka piirissä merkittävää työtä teki erityisesti Georg Wilhelm Friedrich Hegel, joka kuvasi dialektisen järjestelmän tiedon järjestämiseksi. Kuten 1700-luvulla, tieteen kehittyminen toisaalta seurasi filosofiasta ja toisaalta haastoi filosofiaa uusilla ongelmilla. Yhtenä esimerkkinä tästä ovat Charles Darwinin työt, jotka perustuivat Adam Smithin kaltaisilta filosofeilta peräisin olevaan ajatukseen orgaanisesta itsesäätelystä, mutta päätyivät haastamaan monia vakiintuneita oletuksia.


title: Länsimaisen filosofian historia

text: Renessanssi merkitsi antiikin kulttuurin ja filosofian uutta henkiinheräämistä. Samalla alettiin rakentaa uutta tiedettä, joka perustuisi havaintoihin, havaintojen selittämiseen ja matematiikkaan. Muun muassa Leonardo da Vinci kehitti sekä taidetta että tekniikkaa.


title: Länsimaisen filosofian historia

text: Francis Bacon oli yleisnero ja brittiläisen empirismin edelläkävijä. Hän oli ensimmäisiä, joka näki luonnontieteellisen menetelmän merkityksen tieteen kehitykselle sekä ne hyödyt, jotka tiede voi tekniikan kehityksen myötä tarjota ihmiskunnalle. Häntä voidaan pitää yhtenä ensimmäisistä, joka työskenteli aktiivisesti tieteenteorian hyväksi. Käytännön tiedemiehenä hän ei kuitenkaan saanut aikaan merkittäviä saavutuksia. Galileo Galilei harjoitti sekä teoreettista että käytännöllistä tiedettä. Hän keskittyi kokeisiin ja on tällä tavalla lähempänä nykyajan tiedettä kuin Bacon menetelmäoppeineen.


title: Länsimaisen filosofian historia

text: Tähtitiedettä kehittivät sekä Nikolaus Kopernikus että Giordano Bruno. Sen sijaan, että maa nähtiin itsestään selvänä kaikkeuden keskipisteenä, alkoi kehittyä aurinkokeskinen maailmankuva. Myös Bruno, Galilei ja Tyko Brahe antoivat panoksensa tähän löytöön.